دەرچوون 26 – Kurdi Sorani Standard (KSS) | Biblica\nدەرچوون 26 – Kurdi Sorani Standard (KSS)\n1«چادری پەرستنیش لە پڵاسی26:1 ئەو پارچە ڕستراوانەی کە ڕەشماڵ یان چادری پێ دروستدەکرێ. کەتانی ڕستراو دروستبکە، هەروەها بە ڕیسی مۆر و ئەرخەوانی و سووری ئاڵ و بە دەستکردی جۆڵایەکی شارەزا وێنەی کەڕوبەکانی لەسەر بکە. 2درێژایی هەر پڵاسێک بیست و هەشت باڵ26:2 بیست و هەشت باڵ: نزیکەی 12,5 مەتر. و پانییەکەی چوار باڵ26:2 چوار باڵ: نزیکەی 1,8 مەتر. بێت، یەک ئەندازەش بۆ هەموو پڵاسەکان. 3پێنج پڵاس پێکەوە ببەستە و پێنجەکەی دیکەش پێکەوە. 4ئەڵقە لە ڕیسی مۆر لەسەر لێواری پڵاسە لاوەکییەکانی پارچەی یەکەم دروستبکە، هەمان شت بۆ لێواری پڵاسە لاوەکییەکانی پارچەی دووەم بکە. 5پەنجا ئەڵقە بۆ پڵاسی یەکەم دروستدەکەیت و پەنجا ئەڵقەی دیکەش بۆ لای ئەو پڵاسەی کە لە پارچەکەی دووەمە، ئەڵقەکانیش بەرامبەر یەکتری بن. 6پەنجا فاقی زێڕیش دروستبکە. بە فاقەکان پڵاسەکان هەریەکە و لەوەی تەنیشتی ببەستەوە. ئیتر چادری پەرستن دەبێتە یەک پارچە.\n7«ڕەشماڵێک لە یازدە پڵاس لە مووی بزن دروستبکە و سەری چادری پەرستنی پێ بگرە، 8درێژایی هەر پڵاسێک سی باڵ26:8 سی باڵ: نزیکەی 13,5 مەتر. و پانی چوار باڵ26:8 چوار باڵ: نزیکەی 1,8 مەتر. بێت، یەک ئەندازەش بۆ هەر یازدە پڵاسەکە. 9پێنج لە پڵاسەکان پێکەوە ببەستەوە و شەشەکەی دیکەش پێکەوە، پڵاسی شەشەمیش بەڕووی چادرەکەدا بنووشتێنەوە. 10پەنجا ئەڵقە لەسەر لێواری پڵاسی کۆتایی پارچەی یەکەم دروستبکە، پەنجا ئەڵقەش لەسەر لێواری پڵاسی کۆتایی پارچەی دووەم. 11پەنجا فاقی بڕۆنزیش دروستبکە و فاقەکان بخە ناو ئەڵقەکان، چادرەکە پێکەوە ببەستەوە و دەبێتە یەک پارچە. 12ئەوەش کە شۆڕدەبێتەوە و لە پڵاسەکانی چادرەکە دەمێنێتەوە، نیوەی ئەو پڵاسەی دەمێنێتەوە بەسەر کۆتایی چادرەکەی پەرستندا شۆڕی بکەوە. 13باڵێک26:13 باڵێک: نزیکەی نیو مەتر. لەم لا، باڵێک لەو لا لەوەی دەمێنێتەوە لە درێژایی پڵاسی چادرەکە شۆڕ بکرێنەوە بەسەر دوو لای چادرەکەی پەرستندا، لەم لاو لەو لاوە بۆ داپۆشینی. 14پۆشەرێکیش لە پێستی بەرانی ڕەنگکراو بە ڕەنگی سوور بۆ چادرەکە دروستبکە، پۆشەرێکیش لە پێستی مانگای دەریا لە سەرەوە.\n15«چوارچێوەش لە داری ئەکاسیا بە ستوونی بۆ چادرەکەی پەرستن دروستبکە. 16درێژایی هەر چوارچێوەیەک دە باڵ26:16 دە باڵ: نزیکەی 4,5 مەتر. و پانی باڵ و نیوێک26:16 باڵ و نیوێک: نزیکەی 70 سانتیمەتر. بێت. 17دوو زمانەش بۆ هەر چوارچێوەیەک دروستبکە بۆ جووتکردنی لەگەڵ چوارچێوەکەی تەنیشتی، بۆ هەریەک لە چوارچێوەکانی چادرەکەی پەرستن ئاوا بکە. 18چوارچێوەکانی چادرەکەی پەرستنیش، بیستیان لەلای باشوور دروستبکە، 19چل بنکەی زیویش لەژێر بیست چوارچێوەکە دروستبکە، دوو بنکە لەژێر هەر چوارچێوەیەک بۆ دوو پێچکەکەی. 20بیست چوارچێوە بۆ لای باکووری چادرەکەی پەرستن دروستبکە. 21چل بنکەی زیویشی هەبێت، دوو بنکە لەژێر چوارچێوەیەک و دوو بنکە لەژێر چوارچێوەیەکی دیکە. 22بۆ پشتی چادرەکەی پەرستنیش بەرەو ڕۆژئاوا شەش چوارچێوە، 23دوو چوارچێوەش بۆ گۆشەکانی دواوەی چادرەکەی پەرستن دروستبکە. 24دەبێت لە خوارەوە جووت بن و هەتا سەرەوە یەک بن، هەتا بازنەکەی سەرەوە، بۆ هەردوو گۆشەکە ئاوا بن. 25ئینجا دەبێتە هەشت چوارچێوە و بنکە زیوەکانیشیان شازدە دەبێت، هەردوو بنکە لەژێر چوارچێوەیەک و دوو بنکەی دیکەش لەژێر چوارچێوەیەکی دیکە.\n26«هەروەها پێنج کاریتە لە داری ئەکاسیا بۆ چوارچێوەکانی لایەکی چادرەکەی پەرستن دروستبکە، 27پێنج کاریتەش بۆ چوارچێوەکانی لایەکەی دیکەی چادرەکەی پەرستن، پێنج کاریتەش بۆ چوارچێوەکانی لای دواوەی چادرەکەی پەرستن لەلای ڕۆژئاوا. 28کاریتەکەی ناوەڕاستیش بەنێو چوارچێوەکاندا تێبپەڕێت لەم سەرەوە بۆ ئەو سەر. 29چوارچێوەکانیش بە زێڕ ڕووکەش بکە و بازنەکانیشی کە کاریتەکانی دەچنە ناو لە زێڕ دروستبکە، کاریتەکانیش بە زێڕ ڕووکەش بکە.\n30«چادرەکەی پەرستنیش لەسەر ئەو نەخشەیە هەڵبدە کە لە کێوەکە پیشانت دراوە.\n31«پەردەیەکیش لە ڕیسی مۆر و ئەرخەوانی و سووری ئاڵ و کەتانی ڕستراو دروستبکە، بە دەستکردی جۆڵایەکی شارەزاش وێنەی کەڕوبەکانی لەسەر دروستبکە. 32بیخە سەر چوار کۆڵەکەی26:32 یان کۆڵەگەی. لە داری ئەکاسیا دروستکراو و بە زێڕ ڕووکەشکراو، قولاپەکانیشیان لە زێڕ بێت، لەسەر چوار بنکەی زیو بن. 33چەند فاقێکیش بەلای سەرەوەی پەردەکەوە بکە و سندوقی پەیمانیش بهێنە ئەوێ بۆ دیوی ژوورەوەی پەردەکە. پەردەکە شوێنی پیرۆز و شوێنی هەرەپیرۆز26:33 چادری چاوپێکەوتن پێکهاتبوو لە دوو بەش، شوێنی پیرۆز و هەرەپیرۆز. کە شوێنی هەرەپیرۆز تەنها کاهینی باڵا بۆی هەبوو ساڵانە تەنها جارێک بچێتە ناوی بۆ کەفارەتکردن. بڕوانە لێڤییەکان 16:17. لە یەکتری جیا دەکاتەوە بۆتان. 34قەپاغی کەفارەتیش لەسەر سندوقی پەیمان لە شوێنی هەرەپیرۆز دابنێ. 35مێزەکەش لە دەرەوەی پەردەکە دابنێ و چرادانەکەش بەرامبەر مێزەکە لەلایەکی چادرەکەی پەرستن لەلای باشوور دابنێ و مێزەکەش لەلای باکوور.\n36«پەردەی دەروازەش بۆ دەرگای چادرەکە لە ڕیسی مۆر و ئەرخەوانی و سووری ئاڵ و کەتانی ڕستراو دروستبکە، چنراو بە دەستکردی جۆڵایەک. 37بۆ پەردەی دەروازەکەش پێنج ستوونی لە داری ئەکاسیا و بە زێڕ ڕووکەشکراو دروستبکە، قولاپەکانیشیان لە زێڕ بن و پێنج بنکەی بڕۆنزیشیان بۆ دابڕێژە.\nKSS : دەرچوون 26


چۆن جیهان دەبینم – پەڕە 27 – Knwe.org\nسەرەکی » کەلتوور » چۆن جیهان دەبینمپەڕە 27\nچۆن جیهان دەبینم\nوەرگێڕانی: ئەردەڵان عەبدوڵڵا\nخوێنەری بەڕێز، ئەمەی بەردەستت بەشێکە لە کۆمەڵێک وتاری زانا و بیرمەندی مەزنی جیهان “ئەلبێرت ئەنشتاین” کە لە کتێبێکدا بەناوی ” جیهان بەو شێوەیەی کە دەیبینم” چاپی کردووە. تێیدا باسی کۆمەڵێک پرسی گرنگی ژیان دەکات، هیوادارام لە داهاتوودا بتوانم تەواوی کتێبەکە بکەمە کوردی.\nبوونی هەریەکەمان لەسەر ئەم رووی زەویە، جگە لە سەردانێکی کورت بەولاوە هیچ مانایەکی تری نییە. راستە مرۆڤ بێ ئاگایە لەم راستییە، بەڵام زۆرجاریش بەبێ ئەوەی بیر بکاتەوە، هەست بەم راستییە دەکات. ئێمە ئاگاداری بۆچوون و تێڕوانینی ئەوین” مەبەستی مرۆڤە،،،و.ک” لە بارەی ژیانی رۆژانەوە، ئێمە تەنها لەبەر خاتری ئەوانی تر لێرەین، لە پێش هەمووشیانەوە، ئەو کەسانەی کە زەردەخەنە و بەختەوەریان مەرجێکی تەواوەتی خۆشبەختی ئێمەیە. هەروەها خۆشبەختی ئەوانەشی کە نایانناسین، چارەنووسی ئەوانەشی کە رێز و مەحبەتمان لەگەڵیاندا هەیە.\nلە بارەی مەسەلەی دەوڵەمەندییەوە\nمن تەواو گەیشتوومەتە ئەو قەناعەتەی، کە هەرچی سەروەت و سامانی جیهان هەیە، ناتوانێت مرۆڤایەتی بەرەو پێشەوە بەرێت، تەنانەت گەر هەموو ئەم سەرەوت سامانەش بخرێتە دەستی کەسێکی دەستپاک و پیاوچاکیشەوە، کە بیەوێت کار بۆ خزمەتکردن و پێشکەوتنی مرۆڤایەتی بکات. ئەو پیاوە مەزنانەی کە خاوەنی نیەتێکی پاکن، ئەو پیاوانەی کە باوەڕیان بە پڕەنسیب و کاری چاکە هەیە.\nئایا دەکرێت وێنەی : موسا، عیسا، گاندی” لە بۆرسەی کارینجی دا نمایش بکەین.\nمن لەو باوەڕەدام پارە تەنها بەرەو خۆپەرستیمان دەبات، هەر ئەویشە دەبێتە هاندەرێک بۆ ئەوەی خاوەنەکەی بۆ کاری خراپە بەکاریبهێنێت.\nسیاسەت و ئاشتی\nپیاوە مەزنەکانی نەوەی پێشوومان، لە ئێمە باشتر درکیان بە گرنگی گەورەی سەقامگیربوونی ئاشتی لە جیهاندا کردووە. بەڵام لەم سەردەمەی ئێستاماندا، پێشکەوتنی تەکنەلۆژیا وای لەم پەندە ئەخلاقییە کردووە، کە ببێتە بابەتێکی گرنگ کە پەیوەندی بە بوونی مرۆڤایەتی مۆدێرنەوە هەیە. هەربۆیە پێویستە کار بۆ ئەوە بکەین، کە مەسەلەی ئاشتی بکرێتە مەسەلەیەکی ویژدانی و نابێت کەسێکی هۆشیار و رۆشنبیر خۆی لێ گێل بکات یان خۆی لێبدزێتەوە.\nدەبێت زۆر ئاگاداری ئەوەش بین کە لە ئێستادا گرووپە پیشەشازییە گەورەکان ئەوانەی کە بەشدارن لە بەرهەمەهێنانی پیشەشازی چەک و تەقەمەنی، لە هەموو وڵاتانی جیهاندا، ئەمانە هەموو کاتێک دژی هەموو هەوڵێکی ئاشتی دەوەستنەوە بۆ چارەسەرکردنی کێشە جیهانییەکان. هەروەها دەبێت ئەوەش بزانین کە حکومەتەکان بە تەنها ناتوانن ئەم ئامانجە گەورەیە جێبەجێبکەن، تەنها بە هاوپشتی و پشتگیری زۆرینەی گەل نەبێت. لەم سەردەمی دیموکراسییەماندا، چارەنووسی هەموو گەل لەسەر ئەم پرسە وەستاوە” مەبەستی ئاشتییە،،،، و.ک” هەر ئەمەش دەبێت هەموو ساتێک لە مێشکی هەمووماندا بێت و نابێت بۆ چرکە ساتێکیش، لە بیر خۆمانی بەرینەوە.\nلە بارەی مانای ژیانەوە\nئایا بوونمان هیچ مانایەکی هەیە؟! هەروەها بوونی هەموو گیانلەبەرە زیندووەکانی سەر ئەم زەوییەش هیچ مانای هەیە؟!\nبۆ ئەوەی بتوانین وەڵامی ئەم پرسیارانە بددەینەوە، ئەوا پێویستیمان بە بوونی هەستی ئایینی هەیە.\nتۆ لێم دەپرسی:\nئایا باسکردنی پرسیارێکی لەم شێوەیە، هیچ مانایەکی هەیە لە لای ئێمە؟!\nمنیش وەڵامت دەدەمەوەو دەڵێم:\nهەر مرۆڤێک لەو باوەڕەدا بێت کە ژیانی خۆیی و هەروەها ئەو مرۆڤانەشی کە وەکو خۆی بیردەکەنەوە، هیچ مانایەکی نییە، ئەوا نەک کەسێکی داماوە، بگرە دەتوانم بڵێم، ئەو جۆرە کەسانە لەوانە بێت بتوانن بمێننەوەو بژین، بەڵام زۆر بە زەحمەتی.\nمن هیچ کاتێک بە مانا فەلسەفییەکەی، باوەڕم بە ئازادی مرۆڤ نییە، چونکە هەر یەکێک لە ئێمە بە هۆی هاندەری دەرەکییەوە هەڵسوکەوت دەکات، بەڵام لەهەمانکاتیشدا ئەمەش بەپێی زەروورەتی ناوخۆیی دەبێت.\nهەمیشە ئەو وتەیەی ” شۆپنهاوەر” م باش لە یادە کە دەڵێت:\nبێگومان، هەموو مرۆڤێک دەتوانێت ئەوە بکات کە خۆی دەیەوێت، بەڵام ناتوانێت ئەوەی کە دەیەوێت دەستیبکەوێت.\nئەم وتەیە لە تافی لاوێتیدا لە مێشکمدا جێگیر بوو، دواتریش بە تەواوی ژیانم هەمیشە لە یادم بوو. ئەم وتەیە وەکو هاوڕێیەکی لێهات بۆم، هەروەها بووە سەرچاوەیەکی ئیلهامبەخشی گەورەش بۆم، بەتایبەتی لەکاتی ناخۆشیدا، فێری بەرگەگرتنی ناخۆشییەکان و سەبر و تەحەمولی کردم.\nئەم وتەیە هاوکاریشمان دەکات بۆ ئەوەی زۆر هەست بە چەوساندنەوە و ناخۆشیی و قەهر نەکەین. هەروەها هاوکاریشمان دەکات کە بەشێوەیەکی ئاسان مامەڵە لەگەڵ خۆمان و ئەوانی تردا بکەین، چونکە ئێمە مەحکوم کراوین بە چەمکێکی گرنگی ژیان، کە دەرفەتی خۆشیی و شادیشمان بۆ دەڕەخسێنێت.\nڕلبرت ڕینشتاین. العالم کما ڕراه. ترجمە: فاروق الحمید. الگبعە الاولی. دار التکوین للتالیف و الترجمە و النشر. دمشق. سوریا. 2015\n931 جار بینراوە\nشانۆ و شانۆگەری لە سلێمانى\nشاعیرێكی ناو ونی دەڤەری پشدەر و قەڵادزێ\nگەشتی سێ بیانی بۆ عیراق


84 کەس لە نێو ئاوارەکانی حەویجە لە کەرکوک دەسـتگیردەکرێن\nی مانگی دوو ٢١, ٢٠١٧\nلە ماوەى 10 رۆژى رابردوودا هێزەکانى پۆلیس 84 کەسیان لە نێو کامپى ئاوارەکانى حەویجەدا لەقەزاى داقوق ى باشورى کەرکوک دەستگیرکردووە ، بەتۆمەتى هەبوونى پەیوەندى لەگەڵ داعش و هاوکارى کردنى ئەو رێکخراوە پێش ئەوەى ئاوارەبن.\nعەمید کاوە غەریب فەرماندەى پۆلیسى داقوق لەباشورى کەرکوک ، بەدەنگى ئەمەریکاى راگەیاند"زۆربەى دەستگیرکراوەکان دانیان بەوەدا ناوە کە چەکدارى داعش بوون و هاوکارى داعشیان کردووە."\nوتیشى"دەستگیرکراوەکان هۆکارى هاوکارى کردنى داعشیان بۆ ئەوە گێراوەتەوە، کەبە زۆرە ملێ پێشتر کراون بەچەکدار و ناچارکراون ببنە داعش."\nدەستگیرکراوەکان لەکاتى لێۆڵینەوەدا دانیان بەوەشدا ناوە کە داعش لەسنورى حەویجەى رۆژئاواى کەرکوک ، سەربازگەى بۆ منداڵانى تەمەن 12 ساڵ کردووەتەوە و مەشقى سەربازیان پێدەکات و لەسەر کارى توندوتیژى رایان دەهێنێت.\nعەقید روکن تاریق ئەحمەد جێگرى فەرماندەى لیواى 9 ى پێشمەرگە، بەدەنگى ئەمەریکاى وت"پلانى ئێستاى داعش ناردنى چەکدارەکانیەتى بۆ ناو شارەکان لەرێگەى ئاوارەکانەوە، تا بکەونە پشتەوەى سەنگەرەکانى پێشمەرگە."\nلەماوەى ساڵى رابردوودا هەزاران خێزانى نیشتەجێ ى قەزاى حەویجە و ناوچەکانى دەوروبەرى ژێر دەسەڵاتى داعشیان بەرەو سنورى ئیدارەى کەرکوک بەجێهێشتووە، بەوتەى بەرپرسانى کەرکوک لەئێستادا نزیکەى 50 هەزار لەو ناوچانە ماونەتەوە.


دیجیتاڵ میدیای ئێن ئاڕ تى، دهۆک، تایف گۆران\nبەهۆى گرنگى و ڕۆڵى لە ڕووماڵکردنى ڕووداوەکانى شیلادزێ، نوسینگەى دهۆکى ئێن ئاڕ تى خەڵاتى سێ ساڵەى شەهیدکردنى ڕۆژنامەنوس وەدات حسێنى پێدرا.\nپەیامنێرى دیجیتاڵ میدیای ئێن ئاڕ تى ڕایگەیاند، ئەمڕۆ ١٨ى ئابى ٢٠١٩ لە سلێمانى یادى سێ ساڵەى شەهیدکردنى ڕۆژنامەنووس وەدات حسێن کرایەوە و، تییدا خەڵاتى نوسینگەى دهۆکى ئێن ئاڕ تى کرا لەسەر ڕۆڵى لە ڕووماڵکردنى ڕووداوەکانى شیلادزێ.\nلە مەراسیمەکەدا ئەحمەد زاخۆیى بە نوێنەرایەتیى نوسینگەى دهۆکى ئێن ئاڕ تى خەڵاتەکەى وەرگرت.\nئاماژەى بەوەش کرد، ساڵانە دوو دەزگاى ڕاگەیاندن یان دوو ڕۆژنامەنووس لە ساڵیادى شەهیدکردنى ڕۆژنامەنووس وەدات حسێن خەڵات دەکرێن و، ئەمساڵیش نوسینگەى دهۆکى ئێن ئاڕ تى و دەزگاى نەوژین لە گەرمیان کە تایبەتە بە ژنان ئەو خەڵاتەیان پێ بەخشرا.\nمیوانی سه‌رهێڵ: 94\nکۆی سه‌ردان: 18820669


بۆردومانەكەی مەخمور نزیكەی 40 خولەك بەردەوام بووە – تۆڕی میدیایی خەڵک\n2020/06/15 - 9:48 AM\nبۆردومانەكەی شەوی ڕابردووی توركیا بۆ سەر مەخمور زیانی گیانی نەبووە كە نزیكەی 40 خولەك بەردەوام بووە.\nیوسف کارا ئەندامی ئەنجومەنی کامپی مەخمور رایگەیاند، شەوی رابردوو پێنج بۆ شەش فڕۆکە بۆ ماوەی 40 خولەک بەسەر ئاسمانی ناوچەکەدا سوڕاونەتەوە و چەند شوێنێکیان لە دەرەوەی کامپەکە بۆردومانکرد.\nڕوونیشیكردەوە كە بۆردومانەكە زیانی گیانی نەبووە، بەڵام ترسی لای خەڵک دروستکردووە.\nبە پێی هەندێك زانیاریش دەنگی تەقینەوەكانی بۆردومانەكە بە جۆرێك بەهێز بووە كە چەند منداڵێك لە ترسا بوراونەتەوە.\nشەوی ڕابردوو سوپای تورکیا ئۆپەراسیۆنێکی بەفراوانی ئاسمانیی بە ناوی “چنگی هەڵؤ” بۆ سەر هەرێمی کوردستان ئەنجام دا و تێیدا ٨١ شوێن لە مەخمور، شنگال، قەندیل، زاپ، دیانا و واکوڕك بۆرومان کران.\nمامۆستا تاهیر بامۆكی ڕوونكردنەوە لەسەر وتارەكەی ڕۆژی هەینی دەدات


لە بەرامبەر تاوانی ئازاردان و دەستدرێژیکردنە سەر منداڵێکی ٧ ساڵانە لە کۆمەڵگەیەکی وەک کۆمەڵگەی کوردستاندا جگە لە لوتکەی کەوتنی بەها ئەخلاقیەکانی ئەم تاوانکارانە و ئەو ژینگە کۆمەڵایەتی و سیاسیەی ئەم مرۆڤە نەخۆش و بێویژدان و بەربەریانەی دروستکردووە هیچی دیکە نیە. ئەم کەوتن و داڕمانە لە سایەی دەسەڵاتێکی سیاسیدا دروستدەبێت کە خۆی سەرچاوەیەتی و هۆکارەکانی هاتنەکایەی ئەم جۆرە تاوانانەن. بە تەنها لە سایەی دەسەڵاتێکی وەکو دەسەڵاتی یەکێتی و پارتیدا ئەم تاوانانە بە سانایی و بێلێپرسینەوە تێپەڕدەبن. لە سایەی حکومەتێکدا روودەدات کە نوخبە دەسەڵاتدارەکەی جگە لە ململانێی حیزبی و کەڵەکەکردنی گیرفانی بەرپرسەکانی لە رێگەی بە تاڵانبردنی سامانی سروشتی و دروستکردنی تۆڕێک لەو پیاوانەی کە ئەرکیان پاراستنی ئەم نوخبەیەیە و پاراستنی ئەمانیش لەلایەن ئەم نوخبەیەوە هیچی دیکە بەرهەم ناهێنن.\nبەرپرسیارێتی حکومەت و دەسەڵاتی دادوەری و پۆلیس و گەندەڵی ئەم دەزگایانە لەوەدایە کە تاوانێکی شۆکئامێزی لەم جۆرە بەر لە ساڵێک روویداوە، بەڵام بەهۆی پیاوانی دەستڕۆیشتووی حیزبەوە هیچ دەزگایەکی حکومەت لێپێچینەوەی لەم تاوانە نەکردووە هەتا ئەو کاتەی دەخرێتە بەردەم میدیاکان و بڵاوکردنەوەی لە تۆڕە کۆمەڵایەتیەکاندا. ئەم دۆخە دەرئەنجامی ئەو دەسەڵاتە سیاسیەیە کە ئەمڕۆ لە کوردستاندا فەرمانڕەوایە. ئەم دەسەڵاتە لە ماوەی حوکمڕانی خۆیدا کاری لەسەر دروستکردنی ئەو مرۆڤانە کردووە کە خاوەنی هیچ بەهایەکی ئەخلاقی و مرۆیی نین؛ کە دەتوانن بە ئاسانی تاوان ئەنجام بدەن چونکە ئەمانە بەشێکن لەو تۆڕە تایبەتەی نوخبەی دەسەڵاتدار و پارێزەری بەرژوەندیە ئابوریەکانی ئەو بەرپرسە حیزبیانەی کە هەر یەکە خاوەنی چەندین کۆمپانیای بازرگانی و سیاسیە. بە هەمان شێوە، ئەم کۆمپانیا حیزبی و نوخبە دەسەڵاتدارە پێویستیان بەم مرۆڤانە هەیە لە کاتی دەنگدان و هەروەها بۆ پاراستنیان.\nرەنگە هەندێک ئەنجامدانی ئەم جۆرە تاوانانە لە سایکۆلۆژیای کەسەکاندا بخوێننەوە بەوەی کە ئەم جۆرە کەسانە کۆمەڵێک کەسانی نەخۆش و هەڵگری رۆحێکی تاوانکارانە بن، بەڵام گرنگە دیاردەی لەمجۆرە لەم خوێندنەوەیەدا کورتنەکرێتەوەو بەو ریشە قوڵانەدا بچینە خوارەوە کە زەمینەکانی ئەم جۆرە تاوانە و ئەم جۆرە لە کەسایەتی و سایکۆلۆژیای مرۆڤەکان لە کۆمەڵگەیەکدا دروستدەکات. واتە بەشێکی گەورەی پشت ئەم تاوانانە ئەو تێڕوانینەیە کە ئەم جۆرە لە مێنتاڵیتی بە گشتی بۆ ئافرەت هەیەتی کە بەکاردەهێنرێت بۆ لێدانێکی دیکە. دەستدرێژیکردنە سەریان و لێسەندنەوەی مافەکانیان و کردنیان بە قوربانی یەکێکن لە دیاردەکانی سیستمێکی پیاوسالاریی. لێرەوە دەبینین منداڵانی کچ رووبەڕووی لێدان و دەستدرێژیکردن دەبنەوە و دەبنە قوربانی ئەم سیستمە. لە راستیدا پێشتر چەندین تاوانی نزیک لەمە لە کوردستاندا بەرامبەر بە منداڵان ئەنجامدراوە.\nئەوەی کە وادەکات ئەم تاوانانە تێپەڕببن، بوونی ئەو دەسەڵاتە سیاسیەی کوردستانە کە بە سەر چەندین ناوەندی دەسەڵاتدا دابەشبووە. واتە بەسەر دەسەڵاتی حیزب و کەسانی دەستڕۆیشتوو چەندین بەرپرس و دەیان تۆڕی بەرژەوەندی سیاسی و بازرگانی کە لە دەرەوەی هەموو لێپرسینەوەیەکن. ئەمەش بێگومان سەرجەمی دەسەڵاتی دادوەریی دابەشکردووە و لە زۆربەی بارەکاندا ئەم دەسەڵاتە لە ژێر فەرمانی ئەم حیزب و کەسە دەستڕۆیشتووانەدا دەجوڵێتەوە. لێرەوە تاوان و پێشێلکردنی ئازادیەکان، نە دەبنە تاوان و نە دەبنە پێشێلکردن ئەگەر لەم ناوەندی دەسەڵاتانەوە سەرچاوە بگرێت. پەرتبوونی دەسەڵاتی سیاسی لە کوردستاندا، پەرتبوونی تەواوی سیستمی مافەکانە کە لە سایەیدا ئەنجامدەرانی تاوانەکان و دەستدرێژیکاران بە پێی ناوەندەکانی دەسەڵاتی حیزب و رۆڵیان لەناو ئەو تۆڕی بەرژەوەندیەدا کە بەستراوەتەوە بە سەرانی دەستڕۆیشتووەوە کاری پێدەکرێت. بە مانایەکی دیکە، شتێک نیە بەناوی دامەزراوەیەکی دادوەریی سەربەخۆ هەروەکو چۆن هیچکام لە دامەزراوەکانی حکومەت سەربەخۆ نین و بگرە نەبوونەتە دامەزراوە بە مانای بوونیان وەک دامەزراوەی سیاسی و یاسایی کە میکانیزمەکانی بەردەوامی خۆی لە دەرەوەی بەرژەوەندی حیزب و دەست تێوەردانی حیزبیەوە بەدەست بهێنێت.\nپێویستە بێدەنگی لە بەرامبەر ئەم تاوانە و دەستدرێژیکردنە سەر منداڵێکی ٧ ساڵانە نەکرێت و فشاری کۆمەڵگەو هاوڵاتیان بە ئاراستەی خستنە ژێر پرسیاری سەرجەم دەسەڵاتی دادوەریی کوردستان بێت کە تەنها لە سایەی ئەم دەسەڵاتە نوخبەگەریەی کوردستاندا دروستدەبێت. پێویستە فشار دروست بکرێت کە ئەنجامدەرانی ئەم تاوانە و ئەوانەی دەستیان لە شاردنەوەو پاڵپشتیکردنیدا هەبووە بە سەرانی حیزبەوە بهێنرێنە بەردەم دادگایەکی سەربەخۆ کە لانی کەم بە پێوەرەکانی بەها مۆراڵیەکان و یاسایەکی دادپەروەرانە بەڕێوە دەچن.


نێوان (کورد) و (چیا) پەیوەندییەک لە ھەناوی قورئانی پیرۆزەوە – زەهاوی – Zahawi\nسەرەتا/وتار/نێوان (کورد) و (چیا) پەیوەندییەک لە ھەناوی قورئانی پیرۆزەوە\nلەناو کوردەکانا وتەیەک وەک پەندی پێشینان دەوترێتەوە کە دەڵێت: (تاکە دۆستی کورد چیاکانن).\nمێژووی ئەم نەتەوەیەش ئەوە پشتڕاست دەکاتەوە چیاکان ئەو قەڵا سەختانەبوون کە کوردەکان لە ڕۆژانی تەنگانە و لێقەوماندا پەنایان بۆ بردووە و ھەزاران ساڵە ئەم نەتەوەی لە تیاچون و توانەوە پاراستووە.\nپەیوەندی کورد و چیا بە جۆرێک لە مێژینە و دێرینە تەنانەت ئەو ئەفسانە و چیرۆکانەشی کە بۆ مەبەستی دۆزینەوەی بنەچە و سەرھەڵدانی ئەم ڕەگەزە (کورد) ھۆنراونەتەوە خاوەنەکانیان نەیانتوانیوە کورد و چیا لە خەیاڵدانیاندا لێک جیا بکەنەوە.\nلە مێژووی کوردا شاخەکان فەزڵ و چاکەی زۆریان بەسەر نەتەوەی کوردەوە ھەیە و، لە زۆرێک لە ڕۆژگارە سەخت و دژوارەکاندا تاکە پشت و پەنا بوون و، لەو ھێرش و لەشکرکێشیانەی دەکرایە سەر کورد، قەڵای قاییم و سەنگەری ڕوبەڕوبونەوە بوون.\nھەربۆیە میلەتی کورد ھەمیشە شاخی خۆشویستووە، لە ھەر شوێنێک کورد بوونی ھەبوبێت، دەبینی لە پەنای شاخێکدا لەنگەری گرتووە و شارۆچکە یاخود گوند و لادێ و ئاوەدانی بنیاتناوە.\nدیارترین نیشانەکانیشی بنیاتنانی ھەریەکە لە شارۆچکەکانی (ڕەواندز، ئامێدی، بەدلیس، قەڵاچوالان، و…). کە لە ھەمانکاتدا مەڵبەندی سیاسی و ھەم شوێنی نیشتەجێبون بوون.\nئاوێتەبوونی کورد و چیا تا ئاستێکە ھەر منداڵێک کاتێ دەیەوێ وێنەیەک بکێشێ وێنەی شاخ و خۆر و گوندێکیش لە بناریدا دەکێشێت.\nیاخود دەبینین لە نەورۆزدا ئاگری ئەو جەژنە دەبەنە سەر لوتکەی چیاکان، ئەمەش وەک ھێمایەک بۆ بەستنەوەی سەرکەوتنەکان بە شاخ و چیاکانەوە و بەرز نرخاندنی ڕۆڵیان.\nلەبەر ئەوەشە دەیان شاعیرمان بە باڵای کێوەکاندا شیعریان گوتووە و کردویانە بە ھەوێنی شیعریان و پەیوەندی نێوان و کورد و شاخەکانیان پێکەوە گرێداوە.\nئەم خۆشویستن و پەیوەست بوونەش بە شاخەوە دوور نییە لە پیرۆزی چیای (جودی)ەوە سەرچاوەی گرتبێت، کە خوای گەورە کردویەتی بە لانکەی دووەمی مرۆڤایەتی و، خاکی کوردستانی پێ پیرۆز کردووە.\nھەرئەم پەیوەندیەشە وای لە گەڕیدە و کوردناسان کردووە کاتێک باس لە کورد دەکەن یەکسەر بیبەستنەوە بە شاخەکانەوە، بۆ نمونە (ڕێنیە موریس) دەڵێت: (چیا بۆ کورد دروست بووە و کوردیش پاژێکە لە چیا و لێی جیا نابێتەوە. کورد وەک دیمەنی چیا جوان و بەرزە، چیا ھاوڕێ و پارێزەری کوردە).\n(مبجەر نوئێل)یش دەڵێت: (کورد نەتەوەیکی کێونشینە و ھەمووو شێوازەکانی دانیشتوانی شاخ لەواندا ھەیە، وەک: شەیدای ئازادین و شانازی و بەخ ئەکەن بە شکۆ و بەرزی نەتەوایەتیانەوە…).\n(مینورسکی)ش دەڵێ: (بە گشتی دەتوانین بڵێین کورد و چیا لێک جیا نابنەوە، ھەر کە دەشتایی دەست پێدەکات ئەوا کورد زەوییەکە بۆ عەرەب و فارس و تورک بەجێدێڵێت، لە دەوروبەری وانیش بۆ ئەرمەنەکان).\nکورد ھەرکات دورژمن پەلاماری دابێت پەنای بۆ چیاکان بردووە، بە وێنەی مرۆڤێک لە چۆڵەوانیدا گورگێگ پەلاماری دەدات و درەختێکیش لە نزیکێتی ڕاستەوخۆ دەچێتە سەر درەختەکە بۆ ئەوەی گورگەکە لەنێوی نەبا، ئەو درەختە ھەمان ڕۆڵی چیا دەبینێت، ھەروەک چۆن مرۆڤەکە نایەوێت لە درەختەکە دوور بکەوێتەوە.\nلە گشت سەرچاوە مێژووییەکانیشدا ئەوە چەسپاوە، کە خاکی کورد لەڕووی بەڕێوەبردنەوە بەسەر (چوار) یاخود (سێ) ھەرێمی سەرەکیدا دابەش بووە، ئەوانیش ھەرێمی (جزیرە) و، ھەرێمی (ئازەربایجان و ئەرمینیا و ئاران) و، ھەرێمی (خوزستان) و، ھەرێمی (چیاکان/ کوێستان و شارەزوور).\nجا لەبەر ئەوەی کوردستان وڵاتێکی شاخاوییە و، چەند زنجیرە چیایەکی بڵند و درێژ دەگرێتەخۆ و، زۆرینەی ڕووبەرەکەی لە چیای بڵند و سەخت پێکھاتووە، لە سەردەمانی پێش ئیسلامەوە ناوی کورد بە (چیا)وە لکاوە، دوای پرۆسەی فەتحی ئیسلامیش، کوردستان یەکەم ووڵاتی چیایی بوو لەبەرەی ڕۆژھەڵاتەوە کە عەرەبە مسوڵمانەکان پێیان نایە ناویەوە، لەبەر ئەم ھۆیە و لە ژێر کاریگەری ئەدەبیاتی (ساسانی) و وەک وەرگێڕانێک بۆ ناوی (قوھستان-کوێستان)، نیشتمانی کورد لای عەرەبەکان پتر بە (جبال الاکراد) دەناسرا.\nشاعیر (بەشار بن بەرد) لە شیعرێکدا دەڵێت:\nجُونَ الرُّبَى مِثْلَ جِبَالِ الْكُرْدِ\nمُنْبعقِ الْقصْفِ هَزيم الرَّعْدِ.\nلە شیعرێکی (ئەبو میقداد)یشدا ھاتووە:\nجبال بها الأكرد صمّ صخورها.\nھەروەھا لە دابەشکردنی گۆی زەوی بەسەر ھەرێمەکاندا، کوردستان کەوتوەتە ھەرێمی (چوارەم) سەربە بورجی (گا)، کە بە (الاکراد الجبلیون) ناوزەد کراوە.\nلەلایەکی ترەوە مێژوونوسان و جوگرافیاوان و گەڕۆکانی مسوڵمانیش بە ھەمان چەشن کوردستانیان بە (جبال الاکراد- جبل الکرد) وەسف کردووە.\nوە لە دوای دەرکەوتنی ناوی کوردستانیش و تا سەردەمی (مەملوکی) و سەدەکانی دواتر، سەرچاوە (مەملوکیەکان) ھەر (جبال الاکراد)یان بەکار دەھێنا.\nجێی باسیشە بەرزترین شاخەکانی ڕۆژھەڵاتی ناوەڕاست لە خاکی کوردستاندایە، ئەوانیش شاخەکانی (زاگرۆس) و (ئەرارات)ن.\nسەرەڕای ئەوەش، ئەوەتە شاخەکانی کوردستان ھەمیشە مەڵبەندی خۆڕاگری و پشوو درێژی و خەباتی کوردایەتی بوون، لە ھەمانکاتدا سەرچاوەی زانست و ڕۆشنگەریش بوون، ئەمەش بە ھەڵێنجان لە ئایەتی پیرۆزی:[ أَلَمْ تَرَ أَنَّ اللَّهَ أَنْزَلَ مِنَ السَّمَاءِ مَاءً فَأَخْرَجْنَا بِهِ ثَمَرَاتٍ مُخْتَلِفًا أَلْوَانُهَا وَمِنَ الْجِبَالِ جُدَدٌ بِيضٌ وَحُمْرٌ مُخْتَلِفٌ أَلْوَانُهَا وَغَرَابِيبُ سُودٌ َومِنَ النَّاسِ وَالدَّوَابِّ وَالْأَنْعَامِ مُخْتَلِفٌ أَلْوَانُهُ كَذَلِكَ إِنَّمَا يَخْشَى اللَّهَ مِنْ عِبَادِهِ الْعُلَمَاءُ إِنَّ اللَّهَ عَزِيزٌ غَفُورٌ]. سورة الفاطر، الآية: 27 و 28.\nحەتمەن بێ ھۆ نییە لێرەدا خوای میھرەبان لەگەڵ باسکردنی شاخەکاندا دێتەسەر باسی زانست و زانایان.\nبە بۆچونی بەندە، دەبێ پەیوەندییەکی توند و تۆڵ لەنێوان شاخ و زانستدا ھەبێت، ھەروەکچۆن تا ھەنوکەش لە ناوچە.


شوان محه‌مه‌د ته‌ها : مافی مرۆڤ له عێراق له دووڕیانێکی سه‌ختدایه\nshwan_muhammad شوان موحه‌مه‌د\nڕێکخراوی نێوده‌وڵه‌تی ما‌فه‌کانی مرۆڤ بنکه له نیویۆرك له به‌یاننامه‌یه‌کدا له‌م دواییه‌دا ڕایگه‌یاندبوو ملیشیاکانی که به‌رپرسیارێتیان له ئه‌نجامدانی زنجیره‌یه‌ك هێرش له عێراقدا ڕاگه‌یاندبوو له 29 مانگی 7دا ،ئه‌وه‌ی بووه مایه‌ی کوشتنی زیا له 60 که‌س ، تاوانه‌کانی دژ مرۆڤایه‌تیان ئه‌نجامداوه. ئه‌و تاوانانه یه‌کێکه له تاوانه هه‌ره ڕاسته‌قینه‌کان له جیهاندا و ده‌کرێت به گوێره‌ی یاساکانی نێوده‌وڵه‌تی ئه‌نجامده‌رانی دادگایی بکرێن.\nجێی باسه تاقمه تیروریستیـیه‌کان له عێراق به‌رده‌وام هێرش ده‌که‌ن له عێراق و به‌شێك له‌و تاقمانه به ئاشکرا به‌رپرسیارێتیان له ئه‌ستۆ ده‌گرن. یه‌کێك له‌وانه کۆمه‌ڵه‌ی ده‌وڵه‌تی ئیسلامی عێراقه که ته‌قینه‌وه‌کانی 29ی مانگی 7 ی له ئه‌ستۆ گرتبوو.\nبه‌ڵام ته‌قینه‌وه‌که‌ی ئه‌و ڕۆژه ته‌نها یه‌کێکه له ژما‌ره‌یه‌ك هێرشی که ڕۆژانه ئه‌نجام ده‌درێن له عێراق. ئایا ناساندنی ئه‌و هێرشانه به تاوانه‌کانی دژ مرۆڤایه‌تی له‌لایه‌ن ڕێکخراوی چاودێری مافه‌کان مرۆڤ چ گرنگییه‌کی هه‌یه؟ خرابوونی ڕه‌وشی ئاسایشی له عێراق له ئه‌ستۆی کێدایه؟\nشوان محه‌مه‌د ته‌ها ئه‌ندامی لێژنه‌ی ئاسایش و به‌رگری له په‌رله‌مانی عێراق له گفتوگۆیه‌کدا له‌گه‌ڵ ده‌نگی ئه‌مه‌ریکا وه‌ڵامی ئه‌م پرسیارانه‌ی دا‌وه‌ته‌وه.\nگفتوگۆ له‌گه‌ڵ شوان محه‌مه‌د تاها 13ی 8ی ساڵی 2013


نزاکانی ناو قورئان\nنزا و پاڕانه‌وه‌کانی قورئانی پیرۆز به پێی چۆنێتی داڕێژراوی سوره‌ته‌کانی قورئان یه‌ک له دوای یه‌ک.\nخوایه به‌رده‌وام ڕێنمووییمان بفه‌رموو بۆ ئه‌م ڕێبازی ڕاست و دروستی ئیسلامه.که به‌رنامه و ڕێبازی ئه‌وانه‌یه له نازو نیعمه‌تی خۆت به‌هره‌وه‌رت کردوون، نه‌مانخه‌یته سه‌ر ڕێبازی ئه‌وانه‌ی خه‌شم و قینیان لێگیراوه (به‌هۆی ئه‌وه‌وه ده‌یزانن و لایانداوه)، هه‌روه‌ها نه‌مانخاته سه‌ر ڕێبازی ئه‌وانه‌ش، که سه‌رگه‌ردان و گومڕان (به‌هۆی لاساری و یاخی بوون و نه‌زانینیانه‌وه)\nپه‌روه‌ردگارا، هه‌ردووكمان وا لێ بكه ته‌نها فه‌رمانبه‌ردارو ملكه‌چی تۆبین و له نه‌وه‌كانیشمان ئوممه‌تێكی موسوڵمان و فه‌رمانبه‌ردار بۆ خۆت فه‌راهه‌م بهێنه و چۆنیه‌تی ڕێبازی به‌ندایه‌تیمان فێربكه و نیشانمان بده‌و ته‌وبه و په‌شیمانیمان لێ وه‌ربگره، بێگومان تۆ خوایه‌كی زۆر ته‌وبه وه‌رگرو میهره‌بان و دلۆڤانیت\nپه‌روه‌ردگارا له دنیادا خێرو چاکه‌و نازو نیعمه‌تمان پێ ببه‌خشه‌و، له قیامه‌تیشدا له نازو نیعمه‌ته‌کانی به‌هه‌شت به‌هره‌مه‌ندمان بکه‌و، له سزای ئاگری دۆزه‌خ بمانپارێزه.\nگوێڕایه‌ڵ و ملکه‌چین (بۆ به‌دیهێنه‌رمان) په‌روه‌ردگارا لێخۆش بوونی تۆمان ده‌وێت و سه‌رئه‌نجام هه‌ر بۆ لای تۆیه گه‌ڕانه‌وه.\nپه‌روه‌ردگارا به‌ڕاستی تۆ کۆکه‌ره‌وه‌ی هه‌موو خه‌ڵکیت له ڕۆژێکدا که هیچ گومانی تێدانیه، بێگومان خوا (زاتێک نیه) که به‌ڵێنی خۆی نه‌باته سه‌ر....\nخوایه تۆ خاوه‌نی هه‌موو شتێکیت، ده‌سه‌ڵات ده‌به‌خشیت به‌هه‌ر که‌سێک بته‌وێت و ده‌سه‌ڵات وه‌رده‌گرێته‌وه له هه‌ر که‌سێک بته‌وێت هه‌ر که‌س بته‌وێت باڵاده‌ستی ده‌که‌یت، هه‌رکه‌سێکیش بته‌وێت زه‌لیل و بێ ده‌سه‌ڵات و ژێربه‌ده‌ستی ده‌که‌یت، هه‌رچی خێر هه‌یه هه‌ر به ده‌ست تۆیه، بێگومان تۆ ده‌سه‌ڵاتداری به‌سه‌ر هه‌موو شتێکدا.\nشه‌و تێکهه‌ڵکێشی ڕۆژ ده‌که‌یت، ڕۆژ تێکهه‌ڵکێشی شه‌و ده‌که‌یت، زیندوو له مردوو ده‌ردێنیت، مردوو له زیندوو ده‌ردێنیت، ڕزق و ڕۆزی بێ حساب و بێ شومار ده‌به‌خشیت به هه‌ر که‌س بته‌وێت (کاره‌کانت هه‌ر هه‌مووی پڕه له حیکمه‌ت و دانایی، به‌نده‌کانت سه‌رسام و سه‌ر سووڕماوون له که‌ماڵی تۆ).\nپه‌روه‌ردگاری لێ به‌رز بۆوه و وتی: په‌روه‌ردگارا نه‌وه‌ی چاک و پاکم پێ ببه‌خشه، به‌ڕاستی تۆ بیسه‌ری دوعا و نزایت.\nپه‌روه‌ردگارا ئێمه باوه‌ڕمان هێناوه، به‌وه‌ی داتبه‌زاندووه و ڕه‌وانه‌ت کردووه، شوێنکه‌وته‌ی پێغه‌مبه‌ره‌که‌شتین، ده تۆیش له ڕیزی شایه‌ته‌کانی (گه‌یاندنی به‌رنامه‌که‌تدا) تۆمارمان بکه.\nپه‌روه‌ردگارا له گوناهو هه‌ڵه‌کانمان ببوره‌و له زیاده‌ڕه‌وی کاروبارمان خۆش ببه، دامه‌زراومان بکه، سه‌رمان بخه به‌سه‌ر ئه‌م گه‌له بێباوه‌ڕه‌دا.\nپه‌روه‌ردگارا تۆ ڕزگارمان بکه له‌م شاره‌ی که خه‌ڵکه‌که‌ی سته‌مکارن و له‌لایه‌ن خۆته‌وه پشتیوان و یارمه‌تیده‌رێکمان بۆ ساز بکه.\nزانست و زانیاری په‌روه‌ردگارمان فراوانه‌و هه‌موو شتێکی گرتۆته‌وه، هه‌ر به‌خوا پشت و په‌نامان به‌ستووه، په‌روه‌ردگارا خۆت داوه‌ری بکه له‌سه‌ر بنچینه‌ی حه‌ق وڕاستی له‌نێوان ئێمه و قه‌وم و گه‌لماندا، چونکه تۆ چاکترینی دادوه‌رانی.\nپه‌روه‌ردگارا خۆگری و ئارامیمان به‌سه‌ردا بڕێژه‌و به موسوڵمانێتی بمانمرێنه.\nپه‌روه‌ردگارا له خۆم و براکه‌شم خۆش ببه و هه‌ردووکمان بخه‌ره نێو ڕه‌حمه‌ت و میهره‌بانی خۆته‌وه و تۆ له هه‌موو که‌س به‌سۆزتر و میهره‌بانتریت.\nپه‌روه‌ردگارا خۆ ئه‌گه‌ر بتویستایه پێشتر منیش و ئه‌وانیشت له‌ناو ده‌برد، ئایا ئێمه له‌ناو ده‌به‌یت به‌هۆی ئه‌وه‌ی که ئه‌و نه‌فامانه‌مان کردویانه، ئه‌مه هیچ شتێک نیه ته‌نها تاقیکردنه‌وه‌یه‌کی زاتی تۆ نه‌بێت که ئه‌وه‌ی بته‌وێت پێگومڕا ده‌که‌یت، ئه‌وه‌ش بته‌وێت هیدایه‌تی ده‌ده‌یت، هه‌ر تۆ پشت و په‌نای ئێمه‌ی، جا (داواکارین) لێمان خۆش ببیت و به‌زه‌ییت پیاماندا بێته‌وه، تۆ چاکترینی چاوپۆشیکه‌رانی.\nئێمه ئیتر هه‌ر پشتمان به‌خوا به‌وستووه، په‌روه‌ردگارا مه‌مانگێڕه به‌هۆکاری سه‌رگه‌ردانی بۆ قه‌ومی سته‌مکاران (که هه‌م ئێمه ئازار بده‌ن هه‌م خۆشیان گوناهبار ببن و دوور بکه‌ونه‌وه له ئیمان). هه‌روه‌ها به‌ڕه‌حمه‌ت و میهره‌بانی خۆت (ده‌رووی خێرمان لێ بکه‌ره‌وه) ڕزگارمان بکه له ده‌ست هۆزو ده‌سته‌ی بێ‌باوه‌ڕان.\nئه‌ی په‌روه‌ردگارم، به‌ڕاستی من په‌نا ده‌گرم بۆ تۆ که داوای شتێك بکه‌م زانیاریم پێی نه‌بێت، خۆ ئه‌گه‌ر لێم خۆش نه‌بیت و به‌زه‌ییت پێمدا نه‌یه‌ته‌وه ئه‌وه ده‌چمه ڕیزی خه‌ساره‌تمه‌ندانه‌وه.\nئه‌ی به‌دیهێنه‌ری ئاسمانه‌کان و زه‌وی، تۆ پشت و په‌نا و یارو یاوه‌ری منیت له دنیاو قیامه‌تدا، داواکارم که به موسڵمانی بم مرێنیت و بمخه‌یته ڕیزی پاکانه‌وه و بمگه‌یه‌نیت به‌کاروانی چاکان.\nپه‌روه‌ردگارا یارمه‌تیم بده تا هه‌رکاتێك ده‌ستبه‌کاری (هه‌ر خێرێك بووم) به‌چاکی و ڕاستی و دروستی ئه‌نجامی بده‌م و له هه‌رکارێك بوومه‌وه‌و ئه‌نجاممدا سه‌ره‌نجامێکی چاکی هه‌بێت و به‌جوانی لێی ده‌رچم و هه‌میشه‌و به‌رده‌وام له‌لایه‌ن خۆته‌وه ده‌سه‌ڵاتێکم پێ ببه‌خشه که ببێته هۆی سه‌رکه‌وتنی به‌رده‌وامم.\nپه‌روه‌ردگارا، به‌ڕاستی من ئێسکه‌کانم لاواز بوون و قژی سه‌رم هه‌ر هه‌مووی سپێتی دایگرتووه، به‌ڵام من هه‌رگیز له دوعاو پاڕانه‌وه‌م له زاتی تۆ نائومێد نه‌بووم و (ده‌ستت نه‌ناوه به‌ڕوومه‌وه).\nله‌به‌خششی خۆت به‌هره‌وه‌رم بکه و منداڵێکم پێ ببه‌خشیت که بتوانێت جێگه‌ی من بگرێته‌وه.\nپه‌روه‌ردگارا سینه و دڵ و ده‌روونم ئاسووده و گوشاد بکه. ئیش و کارو هه‌وڵ و کۆششم بۆ ئاسان بکه. گرێی زمانم بکه‌ره‌وه و زمانم گۆیا و پاراو بکه. تا له قسه‌و گوفتارو مه‌رامم تێنگه‌ن.\nپه‌روه‌ردگارا، به‌رده‌وام زانست و زانیاری زۆرترو زیاترم پێ ببه‌خشه.\nپه‌روه‌ردگارا، به‌ڕاستی من ئازارو ناخۆشیم تووش بووه، تۆش له هه‌موو که‌س میهره‌بانترو له هه‌موو که‌س دلۆڤانتریت.\nپه‌روه‌ردگارا هیچ خوایه‌ک نیه جگه له تۆ، پاکی و بێگه‌ردی هه‌ر بۆ تۆیه، به‌ڕاستی من له سته‌مکاران بووم (کاتێک به بێ فه‌رمانی تۆ قه‌ومه‌که‌م به‌جێهێشت).\nپه‌روه‌ردگارا؛ من به ته‌نهای مه‌هێڵه‌ره‌وه (نه‌وه‌یه‌کی چاک و پاکم پێ ببه‌خشه) تۆیش چاکترین زاتێکی له پاش من و هه‌موو مردوویه‌ک ده‌مێنیته‌وه.\nپه‌روه‌ردگارا له شوێنێکى موباره‌ك و پیرۆز دامبه‌زێنه. چونکه تۆ چاکترین زاتێکى بۆ ئه‌وه‌ی له شوێنی موباره‌ك و پیرۆزدا دامانبه‌زێنیت (ئیتر که‌شتیه‌که له‌سه‌ر کێوی جودی له کوردستانی باکور له‌نگه‌ری گرت).\nپه‌روه‌ردگارا من په‌نا ده‌گرم به تۆ له‌هه‌موو خه‌ته‌ره‌و خه‌یاڵ و وه‌سوه‌سه‌ی شه‌یتانه‌کان. په‌نا ده‌گرم به تۆ ئه‌ی په‌روه‌ردگارم که شه‌یتانه‌کان به‌ده‌ورمدا کۆ ببنه‌وه‌و (سه‌رم لێ بشێوێنن).\nپه‌روه‌ردگارا: زانیاری ودانایی و ده‌سه‌ڵاتی ته‌واوم پێ ببه‌خشه و په‌یوه‌ستم بکه به چاکه‌کارانه‌وه. په‌روه‌ردگارا؛ یادی خێرم با له‌سه‌ر زاری نه‌وه‌کانی داهاتوودا بمێنێت. بمگێڕه له ئه‌و که‌سه‌ناش که به‌هه‌شتی پڕ له نازو نیعمه‌ت به‌ده‌ست ده‌هێنن و ده‌بنه خاوه‌نی. له باوکیشم خۆش ببه به‌ڕاستی ئه‌و له ڕیزی گومڕاکاندا بوو (دیاره هێشتا لێی نا ئومێد نه‌بووه) له ڕۆژی زیندوو بوونه‌وه‌ی ئه‌و خه‌ڵكه‌دا شه‌رمه‌زارو خه‌جاڵه‌تم مه‌که. ئه‌و ڕۆژه‌ی نه ماڵ سوود ده‌به‌خشێت و (فریای ئاده‌میزاد ده‌که‌وێت) نه منداڵ و نه‌وه. مه‌گه‌ر که‌سێک به دڵ و ده‌روونی پاک و بێگه‌ردو پڕ له ئیمان، به خزمه‌ت په‌روه‌ردگار گه‌یشتبێت.\nپه‌روه‌ردگارا خۆم و ماڵ و خێزانم ڕزگار بکه له‌و کاروکرده‌وانه‌ی ئه‌مانه ده‌یکه‌ن.\nپه‌روه‌ردگارا، یارمه‌تیم بده دڵ و ده‌روون و ڕۆح وگیانم کۆبکه‌ره‌وه، تا سوپاسگوزاری نازو نیعمه‌ته‌کانت بم که به‌سه‌ر من و دایک وباوکمدا ڕژاندووته، هه‌روه‌ها کۆمه‌کیم بکه تا کاروکرده‌وه‌ی چاکه ئه‌نجام بده‌م که تۆ پێی ڕازیی بیت و به ڕه‌حمه‌ت و میهره‌بانی خۆت بمخه‌ره ڕیزی به‌نده چاکه‌کانته‌وه.\nپه‌روه‌ردگاره من به‌ڕاستی سته‌مم له خۆم كرد كاتێك له ده‌ستم ده‌رچوو ئه‌و كابرایه‌م كوشت، لێم ببووره و بمبه‌خشه، جا خوای میهره‌بانیش لێی خۆشبوو، بێگومان ئه‌و زاتێكی لێخۆشبوو میهره‌بانه .\nپه‌روه‌ردگاره، سه‌ركه‌وتنم پێ ببه‌خشه به‌سه‌ر ئه‌م قه‌ومه‌ی كه تۆوی خراپه ده‌چینن .\nپه‌روه‌ردگارا! ڕه‌حمه‌ت و میهره‌بانی تۆ، زانست و زانیاری تۆ، هه‌موو شتیێکت پێ گرتۆته‌وه، که‌وابوو خۆش ببه له‌وانه‌ی که ته‌وبه‌یان کردووه و له گوناهه‌کانیان په‌شیمانن و شوێن به‌رنامه و ڕێبازی تۆ ده‌که‌ون، هه‌روه‌ها له ئاگری دۆزه‌خیش بیانپارێزه. په‌روه‌ردگار بیانخه‌ره ئه‌و باخ و باخاته‌ی به‌هه‌شتی عه‌دنه‌وه که به‌ڵێنت پێداون، هاوڕێ له‌گه‌ڵ ئه‌و که‌سانه‌دا که چاک و خواناسن، له باوک دایک و هاوسه‌ران و نه‌وه‌کانیان، به‌ڕاستی هه‌ر تۆ خوایه‌کی باڵاده‌ست و دانایت. له تۆڵه‌ی هه‌موو گوناهه‌کان بیانپارێزه، خۆ هه‌رکه‌سێک له تۆڵه‌ی گوناهه‌کان بپارێزیت له ڕۆژی قیامه‌تدا، ئه‌وه ئیتر تۆ ڕه‌حمت پێ کردووه، هه‌ر ئه‌وه‌شه سه‌رفرازی و سه‌رکه‌وتنی گه‌وره و بێ سنوور.\nپه‌روه‌ردگارا تۆ ئه‌م سزاو ئازاره‌مان له کۆڵ بکه‌ره‌وه، بێگومان ئێمه باوه‌ڕدارین!!\nپه‌روه‌ردگار !! کۆمه‌کیم بکه‌و یارمه‌تیم بده‌تا شوکرانه‌بژێر و سوپاسگوزاری ئه‌و نازو نیعمه‌تانه بم که‌به‌من و دایک و باوکمت به‌خشیوه، هه‌روه‌ها یارمه‌تیم بده‌له‌و جۆره کاروکرده‌وه‌چاکانه‌ئه‌نجام بده‌م،که‌تۆ پێی ڕازیت، داواکاریشم چاکه‌بڕوێنیت له‌ناو نه‌وه‌کانمدا له‌به‌ر قازانجی خۆم ( چاکه‌ی هه‌رکه‌س به‌شی دایک و باوکی تیادایه ) به‌ڕاستی من گه‌ڕاومه‌ته‌وه بۆلای تۆ، تا له‌گوناهه‌کانم خۆش ببیت و من له‌موسڵمانانی گوێڕایه‌ڵ و فه‌رمانبه‌ردارم .\nپه‌روه‌ردگارا، هه‌ر پشتمان به تۆ به‌ستووه و هه‌ر بۆ لای تۆش گه‌ڕاوینه‌ته‌وه، سه‌ره‌نجامیش هه‌ر بۆ لای تۆیه. په‌روه‌ردگارا مه‌مانکه به‌مایه‌ی گومڕایی بۆ ئه‌وانی بێ باوه‌ڕ بوون، لێشما خۆش ببه په‌روه‌ردگارمان، به‌ڕاستی هه‌ر تۆ خوایه‌کی باڵاده‌ست و دانایت.\nپه‌روه‌ردگارا ئه‌م نوورو ڕوناکیه‌مان بۆ زیاد بکه‌و لێمان خۆش ببه، چونکه به‌ڕاستی تۆ ده‌سه‌ڵاتت به‌سه‌ر هه‌موو شتێکدا هه‌یه.\nپه‌روه‌ردگارا له‌لای خۆت له به‌هه‌شتدا ماڵێکم بۆ دروست بکه (تا به‌رده‌وام به‌دیدارت شاد ببم) و له ده‌ست فیرعه‌ون و کاروکرده‌وه‌ی\nڕزگارم بکه و له‌ده‌ست ئه‌م قه‌ومه سته‌مکاره‌ش ده‌ربازم بکه.\nپه‌روه‌ردگارا هیچ که‌سێك له بێ بڕوایان له‌سه‌ر زه‌ویدا مه‌هێڵه‌و تۆویان ببڕه. چونکه به‌ڕاستی ئه‌گه‌ر تۆ وازیان لێ بهێنیت هه‌رچی به‌نده‌کانی تۆیه گومڕای ده‌که‌ن و که‌سیشیان لێنابێت (له نه‌وه‌ی تازه) مه‌گه‌ر خراپه‌کار و تاوانبار نه‌بێت. په‌روه‌ردگارا؛ له خۆم و دایك و باوکم و ئه‌وانه خۆش ببه که دێنه ماڵم؛ به ئیمان و باوه‌ڕه‌وه، هه‌روه‌ها له ئیماندارانی پیاوو ئیماندارانی ئافره‌تیش خۆش ببه، سته‌مکارانیش ته‌نها تیاچوون نه‌بێت هیچی تر نه‌که‌یته به‌شیان.\nبڵێ: په‌نا ده‌گرم به‌و په‌روه‌ردگاره‌ی که به‌ره‌به‌یان پێش ده‌هێنێت. له شه‌ڕ و خراپه‌ی هه‌رچی که دروستی کردووه (له په‌ری و ئاده‌میزاد و مار و مێرو). له شه‌ڕ و خراپه‌ی شه‌و کاتێ که دادێت و دنیا تارک ده‌بێت و ده‌بێته شه‌وه‌زه‌نگ. له شه‌ڕ و خراپه‌ی ئه‌و که‌سانه‌ی که جادو ده‌که‌ن و په‌ت و ده‌زو گرێ ده‌ده‌ن و فوی پیاده‌که‌ن (به‌فێڵ و جادو نێوانی خه‌ڵکی تێک ده‌ده‌ن). له شه‌ڕ و خراپه‌ی حه‌سود و به‌خیل، کاتێ که حه‌سودی و به‌خیلی ده‌بات.\nبڵێ: په‌نا ده‌گرم به په‌روه‌ردگاری خه‌ڵکی. پادشای خه‌ڵکی. به خوای خه‌ڵکی. له شه‌ڕ و خراپه‌ی ئه‌وه‌ی که وه‌سوه‌سه و خه‌ته‌ره و خه‌یاڵ ده‌خاته دڵه‌وه که (خه‌ناسه). بریتیه له‌وه‌ی که وه‌سوه‌سه فڕێ ده‌داته سینه و دڵ و ده‌رونی خه‌ڵکییه‌وه. له‌و شتانه‌ی كه وه‌سوه‌سه فڕێ ده‌داته ناو سینه‌و دڵ و ده‌روونی خه‌ڵكییه‌وه . له په‌ری و خه‌ڵكی ( له جنۆكه و ئینسان ئه‌وانه‌ی شه‌یتان سیفه‌تن ) .


به‌هۆی بوومه‌له‌رزه و سـوونامی له دورگه‌كانی سڵێمان 12 كه‌س ده‌مرن\nكاربه‌ده‌سـتان له دورگه‌كانی سـڵێمان ده‌ڵێن به‌هۆی بوومه‌له‌رزه‌یه‌كی به‌هێز و پاشـان سـوونامیـیه‌ك كه به‌هۆی بوومه‌له‌رزه‌كه‌وه ڕوویداوه 12 كه‌س مردوون.\nبوومه‌له‌رزه‌كه كه به توندی 8 پله به پـێوه‌ری ڕێخته‌ر بووه له كاتژمێری 7:40 ی سه‌ر له به‌یانی ڕۆژی دووشه‌ممه به كاتی خۆجێـیی دورگه‌كانی سـڵێمان ڕوویداوه و چه‌قی بوومه‌له‌رزه‌كه‌ش له دووری 350 كیلۆمه‌تر و به قوڵایی 10 كیلۆمه‌تر له باكوری ڕۆژئاوای هۆنیارای پایته‌ختی ئه‌و وڵاته‌دا بووه.\nگه‌واهیده‌ران ده‌ڵێن به‌رزایی شه‌پـۆله‌كانی ئاوی ئۆقیانووسه‌كه گه‌یشـتۆته 5 مه‌تر و له دورگه‌كانی گیزۆ و چۆیسێولی داوه، وه ئه‌و باڵـه‌خانانه‌شی وێران كردووه كه به‌رگه‌ی بوومه‌له‌رزه‌كه‌یان گرتبوو.\nبه‌پـێی هه‌ندێـك له ڕاپـۆرته‌كان به ته‌واوه‌تی گونده‌كانی ئه‌و ناوچه‌یه ئاو بردوونی. كاربه‌ده‌سـتانیش پـێشـبینی ده‌كه‌ن دوای په‌یوه‌ندیـكردنیان به‌و ناوچانه‌ی زیانیان پـێـگه‌یشـتووه ژماره‌ی قوربانیـیه‌كان به‌رز بـبێـته‌وه.\nئه‌لێـكس لۆكۆپـیۆی فه‌رمانداری هه‌رێمی ڕۆژئاوا ده‌ڵێت نزیكه‌ی 3 هه‌زار كه‌س له گیزۆ به‌ره‌و به‌رزایـیه‌كانی ڕایانكردووه، وه پـێویسـتیـیان به داو و ده‌رمان و خوراك هه‌یه.


زایینی: ١٥-٠٤-٢٠١٤ - هەتاوی: ١٣٩٣/٠١/٢٦ - ١٢:١٧ تاران قه‌باره‌ی فۆنت:\nکوردستان میدیا: بەرهەمە خۆشنویسییەکانی محەممەدسابیر سابیر، هونەرمەنی خۆش خەتی کورد لە پیشانگایەکدا لە شاری سنە خرایە بەر دیدی هۆگرانی ئەو رشتە هونەرییە.\nبەپێی راپۆرتی کوردستان میدیا، ئەو پیشانگایە کە ٥٢ بەرهەمی ''محەممەد سابیر''ی لەخۆ گرتووە، کۆمەڵێک بەرهەمی بە زمانی کوردیشی تێدا نمایش کراوە.\nلەو پێوەندییەدا هەواڵدەریی ئیسنا نووسیویەتی: ئەو پیشانگایە رێکەوتی ٢٣ی خاکەلێوە کراوەتەوە و هەتا ٢٨ی خاکەلێوە درێژەی دەبێت.\nمحەممەدسابیر سابیر ساڵی ١٣٢٤ی هەتاوی لە شارستانی سەقز لە دایک بووە و هونەری خۆش خەتی و خۆش‌نووسیی لە لای مامۆستایانی کۆچکردوو ''ئەحمەد حەواری نەسەب و مەهدی کەماڵی کوردستانی'' فێر بووە.\nئەو هونەرمەندە گەورە لە ئەنستیتۆی هونەری تاران لە بواری هونەردا خوێندوویەتی و لە ساڵی ١٣٦٣ پلەی نموونەیی وەرگرتووە و لە ساڵی ١٣٦٤ بە هاوکاریی هونەرمەندە خۆش خەتەکانی شای سنە، ''ئەنجومەنی خۆش‌نووسان ــ لقی سنه''یان دامەزراندووە و بۆ ماوەی ١١ ساڵ سەرپەرستیی ئەو ئەنجومەنەی لە ئەستۆدا بووە.\nمحەممەدسابیر سابیر ساڵی ١٣٨٦ بڕوانامەی بان نموونەیی وەرگرتووە و سەرەڕای ئەوەی کە هەنووکەش لە پیشەکەیدا بەردەوامە، زیاتر لە ٥٠ قوتابیی توانیویانە پلەی نموونە و بان نموونەیی وەربگرن.


پێیەكانت بە ئەلەمنیۆم بپێچی..چی بەسەر جەستەدا دێت؟\nئەلەمنیۆمی تەنك یان كاغەزی ئەلەمنیۆم لە هەموو ماڵێك دەست دەكەوێت و بۆ سەر تەباخ و سووركردنەوەی گۆشت و ماسی و مریشك و زۆر جۆر خۆراكی تر بەكاردەهێنرێت، ڕەنگە ئەو سوودانەی ئێستە دەیزانن، وا بیر بكەنەوە ئەمە تەواو ئیتر جگەلەمانە سوودێكی تری نییە، بەڵام ئەو كاغەزی ئەلەمنیۆمە دەتوانێ زۆر سوودی تریشی لێ وەربگیرێ و ئازار كەم بكاتەوە و زامی جومگەكان نەهێڵێت.\nلە خوارەوە گرنگترین سوودەكانی كاغەزی ئەلەمنیۆم بۆ تەندروستی مرۆڤ دەخەینە ڕوو.\nیەكەم، هیلاكی زۆر بەشێوەیەكی خێرا چارەسەر دەكات، ئەم پارچە ئەلەمنیۆمە بە شێوەیەكی خێرا چارەسەری شەكەتی و خەوزڕان دەكات، هەروەها یارمەتی كرداری هەرس دەدات و بە شێوەیەكی خێرا ئەنجامەكەی دەردەكەوێت. پارچەیەك ئەلەمنیۆم دەبڕین بۆ ماوەی 24 سەعات لە نێو بەفرگر دایدەنێین. پاشان، بیدەن لە روخسار و ڕوومەت و نزیك چاو هەتا ئەو كاتەوی هەست بە حەسانەوەی ماسوولكەكان دەكەن.\nدووەم: ئازاری جومگەكان هێواش دەكاتەوە، ئەلەمنیۆم ماددەیەكی باشە بۆ چارەسەركردنی ئازاری شادەمارەكان، ئازاری پاژنەی پێ، نەخۆشی هەوكردنی جومگەیی، لەگەڵ ئازاری جومگە. دەتوانن ئەو شوێنەی ئازاری هەیە بە پارچەیەك ئەلەمنیۆم بیپێچین لەو شوێنەی كە ئازار یان تووشی نەخۆشی جومگەیی بووە، بە درێژای شەو وازی لێ بێنن بۆ بەیانی بیكەنەوە. ئەم ڕێگەیە هەموو شەوێك دووبارە بكەنەوە تا دوو هەفتە ئەنجامێكی چاوەڕواننەكراو بەدەست دێنن.\nسێیەم: سوتاوی هێور دەكاتەوە: ئەم ڕێگەیە ئەنجامێكی سەرسوڕهێنەری هەیە، كە لە زانكۆی Wisconsin لەلایەن شارەزایان و پسپۆرانەوە بۆ چارەسەر و هێوركردنەوە و كەمكردنەوەی ئازاری سووتان كاغەزی ئەلەمنیۆم بەكاردەهێنرێت، سەرەتا شوێنی سووتاوییەكە بەئاوێكی سارد بشۆن و دواتر بە تەواوی وشكی بكەنەوە و ئنجا مەلهەمێك یان شێداركەرەوەیەكی لێ بدەن و بە پارەچەیك ئەلەمنیۆم بیپێچن و لێی بگەڕێن تا برینەكە چاك دەبێتەوە، ئەمە بۆ سووتاوی كەم بەكاردێت، نەك بڕێكی زۆری سووتان.\nچوارەم: چارەسەركردنی هەڵامەت، بۆ رزگاربوون لە هەڵامەت و سەرما پارچەیەك ئەلەمنیۆم بهێنن و شەش جار بە دەوری قاچتان بیسوڕێننەوە و ئنجا بیبڕن و لێی بگەڕێن بۆ ماوەیەك، دواتر كە لایدەبەن سەرما و ساردی قاچەكانتان كەم دەبێتەوە.\nئه‌م بابه‌ته 17794 جار خوێنراوه‌ته‌وه


بەڕێز مستەفا کازمی دەوڵەتمەداری عێراق سڵاوێکی گەر [ زۆرتر... 👁] ✖ ✖ 0 2 ✔ 99% ✍ ب.ج. 5/8/2020 11:36:54 PM\nئەنجومەنی خۆبەڕێوەبەری دیموکراتی شەنگال، پەیامێک ئ [ زۆرتر... 👁] ✖ ✖ 0 2 ✔ 99% ✍ ب.ج. 5/11/2020 10:21:25 AM\n📝 پیرۆزبایی قوباد تاڵەبانی لە مستەفا کازمی، سەرۆک وەزیرانی نوێی عیراق بەڵگەنامەکان\n📅 کاتی تۆمارکردن May 15 2020 3:09PM\nپیرۆزبایی لە سە رۆک وە زیرانی نوێ مستە فا کازمی دە [ زۆرتر... 👁] ✖ ✖ 0 2 ✔ 99% ✍ ر.ف. 5/15/2020 3:09:38 PM\n📝 پەیامی مەکتەبی سیاسیی پارتی دیموکراتی کوردستان بۆ مستەفا کازمی بەڵگەنامەکان\n📅 کاتی تۆمارکردن May 7 2020 10:57PM\nبرای بەڕێز مستەفا کازمی سەرۆکوەزیران سڵاوێکی برای [ زۆرتر... 👁] ✖ ✖ 0 2 ✔ 99% ✍ ب.ج. 5/7/2020 10:57:37 PM\n📝 روونکردنەوەیەک لە پارێزگاری دهۆکەوە لەبارەی قسەکانی دایکە عالییە بۆ مستەفا کازمی بەڵگەنامەکان\n📅 کاتی تۆمارکردن Sep 15 2020 7:14PM\nلە پۆستێکدا لە پەیجی تایبەتی خۆی لە تۆڕی کۆمەڵایەت [ زۆرتر... 👁] ✖ ✖ 0 2 ✔ 99% ✍ ر.هـ. 9/15/2020 7:14:19 PM\n📝 سەرۆکی پەرلەمانی کوردستان پیرۆزبایی لە مستەفا کازمی دەکات بەڵگەنامەکان\n📅 کاتی تۆمارکردن May 12 2020 9:40PM\nبەڕێز مستەفا کازمی سەرۆکی ئەنجوومەنی وەزیرانی حکوم [ زۆرتر... 👁] ✖ ✖ 0 2 ✔ 99% ✍ ب.ج. 5/12/2020 9:40:26 PM\n📝 قوباد تاڵەبانی جیگری سەرۆک وەزیرانی حکومەتی هەرێمی کوردستان پیرۆزبایی لە مستەفا کازمی سەرۆک وەزیرانی نوێی عیراق دەکات بەڵگەنامەکان\n📅 کاتی تۆمارکردن May 7 2020 11:08PM\nپیرۆزبایی لە سە رۆک وە زیرانی نوێ مستە فا کازمی دە [ زۆرتر... 👁] ✖ ✖ 0 2 ✔ 99% ✍ ب.ج. 5/7/2020 11:08:46 PM\n- ساڵی 1967 لە بەغدا لەدایکبووە - بەکالۆریۆسی لە [ زۆرتر... 👁] ✖ ✖ 7 19 ✔ 99% ✍ هـ.ب. 6/7/2020 9:35:17 PM\n📝 نێچیرڤان بارزانی: کوردستان پشتیوانی مستەفا کازمییە بۆ پۆستی سەرۆکوەزیرانی عێراق بەڵگەنامەکان\n📅 کاتی تۆمارکردن Apr 8 2020 5:11PM\nڕاگەیەنراوێک لە سەرۆکی هەرێمی کوردستانەوە ئەم دۆخ [ زۆرتر... 👁] ✖ ✖ 0 2 ✔ 99% ✍ ب.ج. 4/8/2020 5:11:17 PM\n| کاتی ئافراندنی لاپەڕە: 7.313 چرکە!


چارەسەری ئازاد پلەی یەکەمە -\nپرنسیپی بنەڕەتی لە منداڵپارێزیدا پشتیوانی کردنی سەرپەرشتکارانی منداڵە لە پەرەروەردەدا. لەبەرئەوە هەمیشە یەکەمین شت هەوڵێ یارمەتیدانی خێزان دەدرێت بە ناوی رێگا سووکتر، کە پێی دەڵێن شێوەی یارمەتیدانی چارەسەری ئازاد.\nرێگاکانی یارمەتی چارەسەری ئازاد هەمیشە ئارەزوومەندانەیە و لەسەر بنەمای هاوکاری لەگەڵ خێزاندا بنیاتنراوە. بەشى هەرەزۆری کارەکانى منداڵپارێزی، بەشێوەی یارمەتی چارەسەری ئازاد ئەنجام دەکرێت.\nئەگەر لە دواى ڕوونکردنەوە بەو ئەنجامە گەیشتین، کە منداڵەکە و خێزانەکە پێویستیان بە یارمەتیە، ئەوا نەخشەیان بۆ دادەرێژرێت کە تێیدا دەنووسرێت بۆ چ شتێك پێویست بە یارمەتی دەکات و ئەو یارمەتیەش چین کە دەبێ بدرێت.نەخشەکە بە شێوازی نووسراو دادەنرێت و بەمە دەگوترێت نەخشەی منداڵپارێزی کاردار.\nLinkki نەخشەی کاردار (تەماشای فەرگەنگۆك بکە) نەخشەی کاردار هەمیشە پێکەوە لەگەڵ منداڵەکە و خێزانەکەدا دادەڕێژرێت. بە پێى پێویستیش، بەلایەنى کەمەوە ساڵى جارێك، چاو بە نەخشەکە دەخشێنرێتەوە. لە کاتى چاوپێخشانەوەدا سەیری ئەوە دەکرێ کە لە بنەمادا لە سەر چ شتێك ڕێکەوتوون و ئەوەش\nکاروباری یارمەتیدەرانەی چارەسەری ئازاد\nمنداڵ و بنەماڵەکەی وەك کارداری منداڵپارێزی دەتوانن خزمەتگوزاری کۆمەڵایەتی بۆ خێزانی منداڵدار کە پێشووتر باس کرا، بەدەست بهێنن، سەرەڕای ئەوانەش دەتوانرێ کاروباری یارمەتیدەرانەی چارەسەری ئازاد پێشکەش بکرێت، کە دەتوانێ بۆ نموونە:\nخزمەتگوزاری چارەسەر- و تێراپیا بێت\nکاری خێزانی چڕوپڕی منداڵپارێزی\nجێگۆڕکێ کورتماوە بۆ منداڵ وەك کاروبارێکی یارمەتیدەرانەی چارەسەری ئازاد\nتوانابەخشینی خێزانی بریتیە ئەنجامدانی کاروبارەکانی توانابەخشین بۆ هەموو خێزانەکە لە بنکەیەكدا. دەکرێت ئەم کارانە شەوانە رۆژی بێت یان لەشێوەی رۆژانەدا بێت.توانابەخشینەکە دەتوانێ ئەنجام بدریت لە بنکەی چارەسەری بەکارهێنانی مادەی هۆشبەر و ئەلکحولدا یان لە هەر بنکەیەکی تری تایبەتی بە کاری توانابەخشین بێت یان لە چارەسەری خێزاندا. ئامانجی تاوانابەخشینی خێزان زەمانەت کردنی ئاسایشی ژینگەی گەشەسەندنی منداڵەکە، یارمەتی دایك وباوکەکە لە ئەرکی پەروەردەدا و بەهێزکردنی تاقەت وتوانای خێزانەکە.\nلە هەلومەرجی دژواردا دەتوانرێ منداڵ یان هەموو ئەندامانی بنەماڵەکەی وەکوو کارێکی یاریدەدەرانەی بەشی چاودێری ئازاد، لە دەرەوەی ماڵەوە بۆ ماوەیەكی کورت نیشتەجێ بکرێن. Linkki sanastoon جێگۆرکێی چارسەری ئازاد (تەماشای فەرهەنگۆك بکە) هەمیشە ئارەزوومەندانەیە.\nدەکرێ منداڵەکە بۆ ماوەیەکی کورت جێگۆڕکێی پێ بکرێت، ئەگەر مەزەنەی ئەوە بکرێت کە هەلومەرجەکە لەماوەیەکی کورتدا چاك دەبێت. بۆ نموونە ئەگەر پەیوەندی نێون لاوێك و دایك وباوکەکەی بەشێوەیەك تووشی قەیران بووبێت کە ژیان لە یەک شوێندا بۆیان زەحمەت بێت، دەکرێت لاوەکە بۆ ماوەیەك لە شوێنێك لە دەرەوەی ماڵەوە بژی. لەو حاڵەشدا دایك وباوك بەتەواوی بڕیار لە سەر کاروبارەکان وسەرپەرشتی منداڵەکە دەدەن. لەماوەی توانابەخشینی کێشەی بەکارهێنانی ماددە هۆشبەرەکان یاخود کێشەی دەروونی دایك و باوك دەشێ هەموو ئەندامانی بنەماڵە بۆ ماوەیەکی کورت بۆ بنکەیەکی تایبەت بگوێزنەوە. لە کاتی پێویستدا دەکریت بڕیاری جێگۆرکێی چارەسەری ئازاد بە پەلەش بدرێ.


6/7/2020 - 02:38\nڕێگە پێنەدراوە سەردانیان بكرێت\nلەم جیهانە زۆر شوێن هەیە بۆ سەردانی كردن و بینین، بەڵام لەگەڵ ئەوەشدا كومەڵێك شوێنی دیكە هەن كە ڕێگە نادرێت هیچ كەسێك سەردانیان بكات و بیانبینێت.\nلێرەدا ئاماژە تەنها بە پێنج لەو شوێنە نهێنییانە دەكەین كە ڕێگە پێنەدراوە سەردانیان بكرێت:\n1. ژووری نووستنی شاژنی بەریتانی : ئەم ژوورە لە كۆشكی بێكینگهامە ژمارەیەكی زۆری پاسەوان لەوێدا پارێزگاری لێدەكەن و ڕێگە نادرێت هیچ كەسێك سەردانی بكات.\n2. دورگەی مارەكان : دورگەیەكی بچووكە دەكەویتە وڵاتی بەرازیل و زیاتر لە (4000) ماری تێدا دەژی كە لە ترسناكترین جۆرەكانی مارن لە جیهاندا بۆیە حكومەتی بەرازیل بە مەبەستی پارێزگاری بڕیاریداوە كە ڕێگە لە گەشتیاران بگرێت سەردانی ئەو شوێنە بكەن.\n3. قەڵای فۆرت نۆكس : قەڵای فۆرت نۆكس لە ئەمریكایە ئەم قەڵایە كەنزی نیشتیمانی و پارچە ئاڵتونی لێهەڵگیراوەو (30) هەزار سەرباز پارێزگاری لێدەكەن.\n4. كارگەی دروستكردنی كۆكاكۆلا : شێوازی دروستكردنی كۆكاكۆلاو ئەو ماددانەی لە پێكهاتەیدان بە تەواوەتی بە نهێنی ماونەتەوەو تەنها چەند كەسێكی كەم دەیزانن و شوێنی دروستكردنەكەشی بە تەواوەتی داخراوەو شاراوەیە.\n5. ناوچەی 51 : ناوچەی (51) لە نیڤادا، كە دەكەوێتە (201) كیلۆمەتر لە باكووری خۆرهەڵاتی ویلایەتی (لاس ڤیگاس) لە ویلایەتە یەكگرتووكان ئەم ناوچەیە لەلایەن حكومەتی ئەمریكا بە مەبەستی چاودێری ئاسمان و چەندەها كارو پڕۆگرامی لێ ئەنجام دەدرێت بۆ ئەو مەبەستەش حكومەت دەیەوێت بە شێوەیەكی نهێنی و پارێزراو بمێنێتەوە.\nژووری بازرگانى و پیشه‌سازی سلێمانی


ویلیام ھێنری ھاریسۆن - ویکیپیدیا، ئینسایکڵۆپیدیای ئازاد\nویلیام ھێنری ھاریسن (بە ئینگلیزی: William Henry Harrison) (٩ی شوباتی ١٧٧٣ - ٤ی نیسانی ١٨٤١) ئەفسەرێکی سەربازی و سیاسەتمەداری ئەمریکی بوو کە لە ساڵی ١٨٤١ دا وەک نۆیەمین سەرۆکی ئەمریکا کاری دەکرد. ھاریسۆن تەنھا ٣١ ڕۆژ پاش دەستبەکاربوونی مرد، و کورتترین سەرۆکایەتی لە مێژووی ئەمریکادا ھەبوو. ئەو ھەروەھا یەکەم سەرۆکی ئەمریکا بوو کە لە کارەکەی مرد؛ و بۆ بە قەیرانێکی دەستووری کورت چونکە جێنیشینی سەرۆک کوماری لە دەستووری ویلایەتە یەکگرتووەکاندا بە تەواوی پێناسە نەکرابوو. ھاریسۆن دوایین سەرۆک بوو کە وەک بەریتانی سێزدە کۆلۆنێکە لە دایک بوو و باپیری بنیامین ھاریسۆن ٢٣ ھەمین سەرۆک کۆماری ویلایەتە یەکگرتووەکان بوو .\n٩ی شوباتی ١٧٧٣\n٤ی نیسانی ١٨٤١ (٦٨ ساڵ)\nسیاسەتوان، دیپلۆمات، slaveholder، military officer، statesperson\nJohn Scott Harrison، Carter Bassett Harrison، Elizabeth Bassett Harrison، John Cleves Symmes Harrison، Lucy Singleton Harrison، William Henry Harrison، Benjamin Harrison، Mary Symmes Harrison، Anna Tuthill Harrison، James Findlay Harrison\nHoover Medal (١٩٤٥)\nسەرۆک کۆماری ویلایەتە یەکگرتووەکان (١٨٤١–١٨٤١)، non-voting member of the US House of Representatives (١٨١٦–١٨١٩)، United States Ambassador to Colombia (١٨٢٨–١٨٢٩)، Governor of Indiana (١٨٠١–١٨١٢)، United States senator (١٨٢٥–١٨٢٧)، United States senator (١٨٢٧–١٨٢٨)، President-elect of the United States (١٨٤٠–١٨٤١)، United States representative\nسوپای ویلایەتە یەکگرتووەکانی ئەمریکا\n^ Owens 2007, p. 14. sfn error: no target: CITEREFOwens2007 (help)\nوەرگیراو لە «https://ckb.wikipedia.org/w/index.php?title=ویلیام_ھێنری_ھاریسۆن&oldid=903420»\nدواجار لە ١٧:٤٠ی ٥ی شوباتی ٢٠٢٢ دەستکاری کراوە\nئەم پەڕەیە دواجار لە ١٧:٤٠ی ٥ی شوباتی ٢٠٢٢ نوێ کراوەتەوە.


دەرهێنەر جۆو ڕایت فیلمێکی درامی سەبارەت بە سەردەمی جەنگی جیهانی دووەم بەرهەم دەهێنێت\n...دەرهێنەر (جۆو ڕایت) لەدوایین وتوێژەکانیدایە بۆ دەستپێکردن بە دەرهێنانی فیلمی ( In The Garden of Beasts) بۆ کۆمپانیای (ستۆدیۆکانال) و (پلەیتۆن پرۆدەکشن).\n(تۆم هانکس) و (گاری گۆتزمەن) کاری بەرهەمهێنان بۆ فیلمەکە دەکەن لەڕێگەی کۆمپانیای (پلەیتۆن)ـەوە. کۆمپانیاکە مافی کردنە فیلمی کتێبەکەی (ئێریک لارسۆن)ـی کڕیوەتەوە کە ساڵی ٢٠١١ بڵاوی کردۆتەوە.\nکتێبەکە لەسەر چیرۆکێکی ڕاستەقینە وەرگیراوە، باسی چیرۆکی پڕۆفیسۆرێکی نەرم و نیانی (شیکاگۆ) دەکات بەناوی (ویلیام دۆد)، کە دەبێتە یەکەم باڵیۆزی ئەمریکی (ئەڵمانیا)ـی سەردەمی (هیتلەر) پێش ئەوەی دەست بکەن بە گەشتی داگیرکردنی ئەوروپا. لە سەرەتادا خانەوادەکەی ئەو دیمەنانەی (بەرلین)ـیان لەلا قبووڵ دەبێت، بەڵام باڵیۆز بە زوویی ئاگاداری ئەو ڕاپۆرتانە دەبێت کە سەبارەت بە توندوتیژی دەرحەق بە جوولەکەکان دەکرێت. هەرچەندە نێردراوەکانی بۆ کارگێڕی دەرەوەی (ویلایەتە یەکگرتووەکانی ئەمریکا) تووشی گوێ پێنەدان دەبێتەوە، ئەو نیگەرانیەکانی سەبارەت بە سانسۆری ڕۆژنامەکان و یاسا سەیرەکان بەردەوام دەبێت. کە بەرەبەرە ئەو جینۆسایدە تۆقێنەرەی بۆ دەردەکەوێت کە (هیتلەر) لە ڕاستیدا پلانی بۆ دانابوو.\nدەنگۆ هەیە دەڵێن کە (تۆم هانکس) ڕۆڵی (ویلیام دۆد) دەبینێت، بەڵام بەتەواوی دیار نییە کە ئایا تەنها فیلمەکە بەرهەم دەهێنێت یاخوود دەبێتە ئەستێرەی سەرەکی فیلمەکەش.\n(جۆو ڕایت) نامۆ نییە بۆ فیلمەکانی سەبارەت بە جەنگی جیهانی دووەم، کە لەم دواییانە دەرهێنانی بۆ یەک لە باشترین فیلمەکان کرد سەبارەت بە (وینستن چەرچڵ) بەناوی (دژوارترین کاتژمێرەکان) کە بەهۆیەوە (گاری ئۆڵدمان) توانی خەڵاتی ئۆسکار بەدەست بێنێت بەهۆی ئەو ڕۆڵە ناوازەیەی وەکو (چەرچڵ)ـی سەرۆک وەزیرانی (بەڕیتانیا) گێڕای.شایەنی باسیشە کە لە ئێستادا (جۆو ڕایت) خەریکی فیلمێکی تریشە بەناوی (The Woman in the Window) کە ئەستێرەکانی وەک (گاری ئۆڵدمان) و (ئەیمی ئادامس) ڕۆڵی سەرەکی تێدا دەگێڕن.\n  فیلمێکی سینەمایی نوێی کوردی ڕاگەیەندرا\n  بێنێدێکت کەمبێرباچ به‌شداری فیلمه نوێیه‌که‌ی دیزنی ده‌کات\n  کۆتا ترەیلەری "Joker" بە ژێرنووسی کوردی\nچیرۆكی هه‌ستبزوێن (620)\nخەیاڵی زانستی (201)\nکورتە فیلم (24)


هه‌ر یه‌ك له وڵاتانى عێراق، ئێران، جه‌زائیر، سودان و یه‌مه‌ن له داهاتوودا به‌هۆی كه‌مبوونه‌وه‌ى ئاو تووشى گرفت ده‌بنه‌وه\nKurdistan24 هه‌ولێر 13:43 2021/07/30\nدۆخى ئاو له ئێران\nئێران دۆخی ئاو ئێران عێراق\nناوچه‌ى رۆژهه‌ڵاتى ناوه‌ڕاست، دووچارى كه‌مبوونه‌وه‌ى ئاو بووه، كه بووه‌ته هۆكاری ناكۆكی هه‌رێمى، له‌نێوانى وڵاتانى دراوسێى، پسپۆڕان، رایانگه‌یاند، كاتێك جه‌نگى ناوخۆیی له سووریا سه‌ریهه‌ڵدا، هۆكاره‌كه‌ى كه‌مبوونه‌وه‌ى ئاو، بوو.\nله به‌شێكى زۆری ناوچه كشتوكاڵییه‌كانى سووریا، كێشه‌ى كه‌مبوونه‌وه‌ى ئاو دروستبوو، ره‌نگه له داهاتوودا كێشه‌ى دیكه‌ى كۆمه‌ڵایه‌تى و سیاسی و ئابووریش، له‌ناوچه‌كه روو له زیادبوون بكات.\nهه‌ر یه‌ك له وڵاتانى جه‌زائیر، ئێران، عێراق، سودان و یه‌مه‌ن، له داهاتوودا، به‌هۆی كه‌مبوونه‌وه‌ى ئاو، تووشى گرفت ببنه‌وه، له‌به‌رامبه‌ردا، ئیداره‌ى ئاو، له‌م وڵاتانه‌دا، ئیداره‌یه‌كى نازانستى و خراپه.\nبۆ چاره‌سه‌ركردنى ئه‌م كێشه‌یه، حكومه‌ت و جووتیاره‌كانى ئه‌م وڵاتانه، بڕێكى زۆری ئاوى ژێر زه‌وى، به‌كار ده‌هێنن، به‌ڕاى پسپۆڕان، ئاوی ژێر زه‌ویش به‌رده‌وام نابێت و به‌ره‌و وشكبوون، ده‌چێت.\nله ساڵى (2015)، مانگى ده‌ستكردى سه‌ر ئاژانسى ناسا، كه‌مبوونه‌وه‌ى ئاوى خواردنه‌وه‌ى، له به‌شێكى زۆری توركیا، ئێران و عێراقدا، پیشاندا، كه ئاوی ژێر زه‌وى، كه‌مبوونه‌وه‌یه‌كى به‌رچاوى به‌خۆوه بینیووه.\nله ئێران، به‌هۆی كه‌مبوونه‌وه‌ى ئاوى ژێر زه‌وى، (8) كه‌س له چوارچێوه‌ى رووبه‌ڕووبونه‌وه‌كانى نێوان حكومه‌ت و خه‌ڵك، كوژران، كه ماوه‌ى چه‌ند هه‌فته‌یه‌ك، له ناوچه‌ى خوزستان، له باشووری ئێران، به‌هۆی نه‌بوونى ئاو، خۆپیشاندان، ئه‌نجامدرا.\nخه‌ڵكى ئه‌و ناوچه‌یه، روونیانكرده‌وه، خۆپیشانده‌ران، به‌هۆی گولـله‌ى پۆلیسه‌وه، كوژران، كاتێك سه‌رچاوه‌كانى ئاوى پاك، له شاره‌كانى (شه‌هار مه‌حل، به‌ختیاری، ئه‌سفه‌هان و لوڕستان)، وشكى كردبوو.\nسه‌رۆكى ده‌زگاى كه‌شناسى ئێران، رایگه‌یاند، له ئۆكتۆبه‌ری (2020)، تاوه‌كو ناوه‌ڕاستى (2021)، به وشكترین ماوه، ئه‌ژمار كراوه، له‌ماوه‌ى (53) ساڵى رابردوو، كه بووه‌ته هۆی نه‌مانى ئاوى پاك، له زۆربه‌ى شاره‌كانى ئێران.\nله‌لایه‌كى دیكه‌وه، كافى مه‌ده‌نى، جێگری پێشووى سه‌رۆكى ژینگه‌ى ئێران، روونیكرده‌وه، تا (3) مانگی دیكه، ئاو بۆ پارێزگاكانى خوزستان، له عه‌مباره‌كاندا، ماوه، كه ئه‌مه‌ش جێگاى مه‌ترسی و نیگه‌رانییه، كاتێك بڕی (6) ملیار مه‌تر دووجا، ئاو ده‌گرێت، له ئێستادا، (2) ملیار مه‌تر دووجا، ئاوى تێدا ماوه‌ته‌وه.\nمه‌ده‌نى، ئێستا له ئه‌مه‌ریكا ژیان به‌سه‌ر ده‌بات، ئاماژه‌یپێكرد، دۆخى ئاو له ئێران مه‌ترسیداره، پێویسته گۆڕانكاری له سیاسه‌تى ژێرخانى بكرێت.\nله عێراقیشدا به هۆی گرتنه‌وه‌ی ئاوی رووباره‌كان له لایه‌ن ئێران و كه‌مكردنه‌وه‌ی پشكی عێراق و سووریا له ئاوی هه‌ردوو رووباری دیجله و فورات و نه‌بارینی بڕی پێویستی باران، وڵاته‌كه رووبه‌ڕووی قه‌یرانی وشكه‌ساڵی و كه‌مبوونه‌وه‌ی ئاو بووه‌ته‌وه.


كه‌یوان ئازاد 24/12/2020\nبەرەبەیانی (16ى تشرینی یەكەمی2017ز) ڕووداوێكی نەخوازراو، باشووری كوردستانی هەژاند! ڕووداوێك بە بیرى كەم كەسدا دەهات ڕوو بدات، بەڵام ڕووی دا! ئەویش بەدەستەوەدانی شاری (كەركووك) بوو لەلایەن گرووپێكی نێو یەكێتیی نیشتمانیی كوردستان، بە دەسەڵاتدارانی عێراق لە (بەغدا)ى پایتەخت. بەدەستەوەدانی شاری (كەركووك) بێ هیچ بەرگرییەكی پێویست و ئاگاداركردنەوەی پێشوەختەی فەرماندەیی گشتیی هێزی پێشمەرگەی كوردستان ئەنجام درا.\nتەنانەت بەشێك لەو هێزانەی (یەكێتی)ش، كە لە سنووری بەرگریكردن بوون، لە سەنگەرەكانی پێشەوەی هێزی پێشمەرگەی كوردستان، بەرامبەر تیرۆریستانی داعش و هێزەكانی سوپای عێراق، هەر ئاگادار نەبوون. ڕووداوەكەش دوای ڕێكکەوتنێكی پێشوەختەى زارەكی، لەنێوان باڵێكی نێو (یەكێتی) و فەرماندەی ئۆپۆراسیۆنەكانی سوپای عێراق، بۆ گرتنەوەی شاری (كەركووك) لە ڕۆژی (16ى تشرینی یەكەمى2017ز) بە ئەنجام گەیشت. ئەو كارەش لەسەر داوای فەرماندەیەكی سەربازیی باڵای ئێرانی ئەنجام درا. ئەوەش كاتێك ڕۆژی (شەممە) رێکەوتی (14ى تشرینی یەكەم) واتە (سێ) ڕۆژ پێش ڕووداوەكە، سەردانی مەزاری (مام جەلال) سكرتێری پێشووی (یەكێتی) كرد لە (دەباشان)ى شاری (سلێمانی). لەوێش داوای لە چەند بەرپرسێكی باڵای ئەو پارتە كرد، كە شاری (كەركووك) بێ بەرەنگاری بدەن بە دەست سوپای عێراقەوە. هەروەها داوای لێ كردن، كە پێویستە هێزی پێشمەرگەی كوردستان بەبێ شەڕ لە شار و پارێزگای كەركووك و ناوچەكانی سنووری ماددەی (140) پاشەكشە بكەن، چونكە ئەو ناوچانە بەهۆی هاتنی هێزی تیرۆریستی داعشەوە لەلایەن هێزی پێشمەرگەی كوردستانەوە گیراون، بۆیە تا چارەنووسی مادەی (140)ى دەستووری عێراق بەلایەكدا نەکەوێت، بۆ هێزی پێشمەرگە نییە لەو ناوچانە بمێننەوە.\nلێرەوە بەدوای ئەو داوایەى لە كەشێكی سیاسیى تەواو نهێنیدا تێپەڕى، ئەو باڵە كارى بۆ ئەوە كرد، كە هێزەكانی بێ هیچ ڕووبوونەوەیەكی سوپای عێراق، لە شار و پارێزگای كەركووك پاشەكشە بكەن. كارەكەش ئەوەندە نهێنی و لەپڕ بوو، تەنانەت چەند یەكەیەكی هێزەكانیان لە بەرەی پێشەوەی سەنگەرەكانی شاری كەركووك بەرامبەر هێزەكانی سوپای عێراق، ئاگادارى ئەو پاشەكشەیە نەكران، تا دواجار هەندێكیان شەهید و هەندێكیشیان بریندار بوون. تەنانەت لە دوا كۆبوونەوەی نێوان (پارتی و یەكێتی)، كە لە هاوینەهەواری (دوكان) و لە ڕۆژی (یەكشەممە) رێکەوتیی (15ى تشرینی یەكەم)، واتە ڕاستەوخۆ ڕۆژێك دوای هاتنی ئەو فەرماندە باڵایەی ئێران بۆ سەر مەزاری (مام جەلال) ئەنجام درا، هیچ باسێك لەو ڕێكکەوتنە زارەكییەى پێشوو نەكرا. لەو كۆبوونەوەیەی (دوكان)دا، كە (فوئاد مەعسووم) سەركۆماری عێراق و (مەسعود بارزانی) سەرۆكی هەرێمی كوردستان و فەرماندەیی گشتیی هێزى پێشمەرگەی كوردستان و (كۆسرەت ڕەسوڵ عەلی) جێگری سەرۆكی هەرێمی كوردستان و جێگری سكرتێری گشتیی یەكێتیی نیشتمانیی كوردستان و تەنانەت (نێچیرڤان بارزانی) سەرۆكی حكوومەتی هەرێمی كوردستان و (قوباد تاڵەبانی) جێگری سەرۆكی حكوومەتی هەرێمی كوردستان و چەندین بەرپرسی هەردوو لایەنی سیاسی ئامادەی بوون و بە كۆنگرەیەكی ڕۆژنامەوانییش دوایی هات، باس لەوە نەكرا، كە هێزی پێشمەرگەی كوردستان لە سەنگەرەكانی پێشەوەی بەرگری پاشەكشە بكەن. تەنانەت باسێك لە هاتنی ئەو فەرماندە سەربازییە باڵایەی كۆماری ئیسلامیی ئێرانیش نەكرا. هەرچۆنێک بێت، بەو ڕێكکەوتنە نهێنییە، نەك شاری (كەركووك)، بەڵكوو تەواوی ناوچەكانی سنووری ماددەی (140) كەوتەوە ژێر دەسەڵاتی سوپا و حكوومەتی عێراق.\nڕووداوەكەی (16ى تشرینی یەكەم)، كە بە (خیانەتی 16ی ئۆكتۆبەر) چووە لاپەڕەكانی مێژووەوە، سەرباری ئەوەی (51%)ى كۆی خاكی باشووری كوردستانی خستەوە ژێر دەسەڵاتی حكوومەتی عێراقەوە، كارەساتی گەورەی بەسەر ئەو ناوچانەشدا هێنا، كە لە ساڵی (2003ز)ەوە بەخۆیانەوە نەبینیبوو. هۆكارەكەش ئەوە بوو، كە ئەو ڕێكکەوتنەی دواجار خیانەتەكەی لێ كەوتەوە، هیچ حیسابێكی بۆ ئایندەی ئەو ڕووداوانە نەكردبوو، كە دوای كشانەوەی هێزی پێشمەرگەی كوردستان لەو ناوچانە ڕوو دەدەن! تەنانەت ئەگەر تاكە خاڵی ئەرێنیی ئەو ڕێكکەوتنە، پاراستنی شاری (كەركووك) بووبێت لە وێرانكاری، ئەوا بە دیوێكی تردا، سەرەتای شكستێكی گەورە بوو بۆ كورد، كە وەخت بوو قەوارەی سیاسیی هەرێمی كوردستان بكەوێتە مەترسییەوە، چونكە سەرباری ئەوەی سەرجەم ناوچە جێناكۆكەكان كەوتنەوە دەست حكوومەت و سوپای عێراق، كارەساتی مرۆیی بەسەر شارۆچكەی (خورماتوو)دا هات. تەنانەت شاری (كەركووك)یش كەوتەوە بەر سیاسەتی بەعەرەبكردن و بەشیعەكردنى هێزەكانی سوپای عێراق و حەشدی شەعبی!\nپاساوێكی تر بۆ ئەو ڕووداوە ئەوە بوو، كە ئەوانەی ئەو كارەیان کرد، هەڵە و ڕووداوەكەیان خستە ئەستۆی ئەو راپرسییە (ریفراندۆم)ەی كۆمەڵانی خەڵكی باشووری كوردستان، كە لە (25ى ئەیلوولی 2017ز) ئەنجام درا. بەوەی بەو ڕووداوە، دەوڵەتانی نەیار بە كوردی لە یەك بەرەدا كۆ كردەوە و هێزە هاوپەیمانەكانیشی هێنایە سەر هێڵ، چونكە هەموویان ئەو راپرسییەیان ڕەت كردەوە و بە كارێكی نادروستیان دانا، بەڵام هیچ یەك لەوان بۆ ئەوە نەچوون، كە ئەگەر كات و ئەنجامدانی ئەو راپرسییە هەڵە بوو، بۆ ڕێگریان لە ئەنجامدانی نەكرد؟ یان كاتێك شوێنى كەوتن و دەنگیان پێی دا، بۆ تا سەر پشتیوانییان لێ نەكرد و حكوومەتى عێراقیان نەهێنا سەر چۆك، وەك چۆن بەشێكى هێزى پێشمەرگەی كوردستان لە (پردێ و سحێلا) شكستیان بە سوپای عێراق هێنا؟


ئەڵمانیا و چەکفرۆشتن بە تورکیا.\nکوێرەوەری پرسی کورد ھەر لەوەدا نییە بە تەنیا شەڕی بوونی بەرامبەر بە چوار دەوڵەتی داگیرکەر دەکات، بەڵکو ئازار و سوێکەی لەو شوێنەدا زیاتر قووڵ دەبێتەوە،کە کۆمەڵگای نێودەوڵەتی،دوای ئەو ھەموو تراژیدیایەی بەسەر کورد دا ھاتووە،ھێشتا لە چاوی بەرژەوەندی ڕووتەوە لەم کێشەیە دەڕوانێ و ئامادە نییە بە دروشم و پرنسیپەکانی مافی چارەنووس و مافی مرۆڤ و ویستە دیموکراسی و پێشکەوتنەکانی سەردەمی گلۆبالیزم ـ کە خۆی بانگاشەی بۆ دەکات ـ کار لەتەک کورد دا بکات و لەمپەڕیک بۆ ئەو سیاسەتە دڕندانەی دەرھەق بە کورد لە تورکیا و ئێران و عێراق و سوریاوە پێڕەو دەکرێ، دروست بکەن و ئەو دروشمانەی بانگاشەی بۆ دەکەن، بۆ میللەتانی بندەستیش بەکاری بەرن. ھاوکات بیسەلمێنن کەوا ڕێز لەو ھەموو قوربانی و ئازارەی کورد دەگرن،کەوا بۆ ساڵانێکە لە بری جیھان دەجەنگێ لەدژی دڕندەترین و تاریکترین ھێزی سەدەی بیست و یەک. کورد جەنگێک دەکات بە پێشمەرگە و شەڕڤان،کە کوڕ و کچی ڕۆڵەی کوردن، داستان تۆمار دەکەن و گەورەترین سەروەری مێژووی سەدەی بیستەم دەنووسنەوە. ئەوە کچانی کوردن، ھێزی (داعش)ی دڕندەیان ھەڵبڕیوە. ئەوە کوڕانی کوردن ئەفسانەی داعشیان تێک شکاندووە. داعش ئەو ھێزەی خەونی بەشێکی جیھانی زڕاندبووە / زڕاندووە.\nدەسەڵاتە کۆلۆنیالیستەکانی دوێنێ و دەوڵەتە زلھێزەکانی ئەمڕۆ، لە ئاست تراژیدیای کورد دا، نابینا و گوێ ئاخنراو و زمان لاڵ و بڕاون. ھۆکاری سەرەکی ئەم ھەڵوێستە شەرم ھێنەرەش ڕایەڵی توندوتۆڵی دەوڵە داگیرکەکانی کوردستانە وەک بازاڕی ساخکردنەوەی کەرەسەی بەم دەوڵەتانە. ھاوکات ئەوەیە کوردستان دەوڵەت نییە. ئێمە لەم ڕیال پۆلەتیکە دەگەین.\nھەڵوێستی ئینگلیز بە پلەی سەرەکی و فەرەنسا پاش ئەو دیار و زانراوە. رووسیا و ئەمەریکاش دەستی ڕەشیان لە چارەنووسی کورد گێڕاوە. ئەڵمانیاش سەدەیەک زیاترە ڕۆڵێکی نەڕێنی دەگێڕێ و لە زۆر قۆناخیشدا، بەداخەوە دژ بە بەرژەوەندییە باڵاکانی کورد لە بوون و ھەبونیدا وەستاوەتەوە.\nباس لەوە ناکەین چۆن ژەنەڕاڵ و سوڵتانەکانی عوسمانی و کەمالیزم لەسەردەستی ژەنەڕاڵەکانی ئەڵمانیادا مەشقیان پێکراوە. ئاماژەش بۆ ئەوە ناکەین کە چۆن چەکی کیمیاویان بە سەددام فرۆشت و قوربانییەکانی ھەڵەبجەی لێکەوتەوە. بەڵکو دەمانەوێ تیشکێ بخەینە سەر پەیوەندی ئەڵمانیا بە داگیرکەری تورکەوە، ھەتا ئەمڕۆ ڕەھەندێکی نامرۆیی و ھاوزەمان گاڵتەجاڕیشی وەرگرتووە. وەک ئەوەی دەبینین ئەڵمانیا بە ھەموو تەکنەلۆژیای نوێوە، پاڵپشتی لە تورکیا دەکات و لەگەڵ سەددامیش دا ھەیبوو، ئێستاش لەژێر پەردەوە لەگەڵ ئێران برەوی پێدەدات.\nلەسەر داخوازی تورکیا ساڵانێکە حکومەتی ئەڵمانیا ڕاوەدونانی ئەندام و لایەنگرانی پ ک ک دەکەن، ئەو پارتە قەدەغە کرا. کە منداڵێکی کورد لە ئەڵمانیا لەدایک دەبوو، کەسوکاری دەیان ویست ناوی کوردی لێ بنێن، دامودەزگاکانی ئەڵمانیا ئەو دایکوباوکەیان ناچار دەکرد، بچن لە سەفارەت و کونسۆلی تورکی پاڵپشتی بھێنن. دیارە لەم بارەدا تورکیا ھیچ بەڵگەیەک نادات، لەمەڕ ناوی کوردییەوە. بەم جۆرە ئەو خێزانانە ناچار دەبن، ناوی دیکە ھەڵبژێرن... ئەمانە و ھەزاران نموونەی دیکە لەسەر پەیوەندی قوڵی ئەڵمانیا و تورکیا ھەیە. لەڕاستیشدا تورک لە ئەڵمان دەخوا و باشیشی دادەدۆشێ.\nبۆیەکا ھەر رۆژێ کوردستان بێتە دەوڵەت و کورد دەسەڵات پەیدا بکات، پێویستی لە دادگای نێودەوڵەتی گازندە لەسەر ھەموو ئەو وڵات و کارخانانە بە فەرمی بکات. ئاخر کورد قوربانییەکی گەورەی سیاسەتی نامرۆڤانە و بێ مۆڕاڵی نێودەوڵەتییە.\nئەگەرچی لەحاڵی حازردا پەیوەندی ئەڵمانیا و تورکیا، بەھۆی سیاسەتی ئەردۆغانەوە کە ھێرشی زۆر دەکاتە سەر ئەڵمان و گەیاندوویەتیە سەر سووکایەتی و ھیچ ھەژمارێکیان وەک دۆست و ھاوپەیمان بۆ ناکات و تەنانەت پێی وتن نازی، کە تا ئێستا بەس بەرپرسانی جوولەکە توانیویانە لەسەر ئاستی بەرز ئەو وشەیە بە ئاشکرا بە ئەڵمان بڵێن، لێ ئەردۆغانیش بێ سڵەمینەوە پێی وتنەوە، بەڵام حکومەتەکەی مێرکل ھەر دەیەوێ تاڵە موووی معاویە لەگەڵ تورکیادا نەپسێنێ. ئەمەش بە بیانووی ڕێکەوتننامەی کۆچبەرانەوە، کە لەگەڵ تورکیا مۆریان کردووە. حکومەتی ئەڵمانیا لەژێر گوشاردایە و وەزیری دەرەوە دەیەوێ ھەندێ مەرج بخەنە سەر تورکیا بە ناڕوونی دەیەوێ بڵێ:" ئێمە مادام تورکیا لەشەڕدایە، چەک و تەقەمەنی بۆ نانێرین". لە وەڵامدا رۆژنامەیەکی سەباحی تورکی بەتەوسەوە دەنووسێ: " باشە لەمەو پاش لە گرێبەستەکاندا بۆمان بنووسن، چۆن و لە کوێ؟ بەکاریان بھێنین. لەمەو دوا چەکەکان تەنیا لە کودەتاکان دا بەکار دەھێنین" .\nلە ڕاستیدا کێشەکە لەوەدایە، تورکیا ڕووە و ڕۆژھەڵاتی ئیسلامی و رووسیا وەرچەرخاوە و باوەڕی وایە شەمەندەفەرەکەی ھەرگیز ناگاتە برۆکسل، و ھەرگیز وەری ناگرن ببێتە ئەندامی یەکێتی ئەوروپا.\nئەوانەی لە ئەڵمانیا دەژین، ئاگاداری ئەو پرسیارەی خەڵکی ئەڵمانن، کە زۆربەی جاران دەیکەن: ئێوە بۆچی ناتوانن پێکەوە ھەڵکەن یاخود پێکەوە بژین؟!\nجگەلەوەی ئەو سنوورە دەستکردانەی ڕۆژئاوا کێشاوێتی لە دروستکردنی دەوڵەتە دەستکردەکان دا، بۆتە دیواری بەندیخانەی نەتەوە و گروپە ئێتنیکی و ئایینیەکانی رۆژھەڵاتی ناوەڕاست، ھاوکات ئەوروپا ئەو بەھەشتەی کە بۆ خۆی سازی داوە، لەسەر خوێن و جەستەی ئاسیا و رۆژھەڵاتی ناوین و ئەفریکایە. ئەوە ئەوانن ئەندازیاری ناوچەکە، دەستەوتاقمی گوێڕایەڵی خۆیانیان ھێناوەتە سەر حوکم و بە ھەموو توانایەکی لۆگیستییەوە پاڵپشتی لە ڕژێمە دیکتاتۆرەکان دەکەن، تا کارەکانی خۆیانیانی پێ مەیسەر بکەن. بۆیە دەبینین لەم میانەدا چاوپۆشی لە ھەموو بەھاکانی مرۆڤایەتی و شارستانێتی دەکەن و درۆی ڕووت و بێ پەردە دەفرۆشن بە خەڵکی خۆیان و جیھان.\nپرسێکی حاشا ھەڵنەگرە، ساڵانێکە بە چەک و تەقەمەنی ئەڵمانیا، تورکیا کوردستان کاول دەکات و وێنە تانکەکانی ئەڵمانی لە شەڕدا دژ بە کوردی بەشەکانی تریش بەکار دێت، چۆتە دەرەوەی سنووری دەوڵەتانی ناتۆشەوە، کەچی وتەبێژی وەزارەتی دەرەوەی ئەڵمانی دەڵێ: ئێمە بەڵگەی تەواومان نییە،ئەو تانکانە لە شەڕدا بەکارھێنرابن. گاڵتەجاری بگاتە ئەو ئاستە، ئیدی ھیچ بەھایەک لە دروشم و بانگاشەکاندا نامێنێ. ئەوەتا دەبینین خۆشبەختانە کۆمەڵی ڕۆژنامەنووس و کەسانی ھونەرمەند و پێشکەرشکار و سیاسی، بەرگەی ئەو درۆدەلەسە و دیماگۆگییە ناگرن و بێ گوێدانە سیاسەتەکەی حکومەتی مێرکل، ھەندێ وتار و بەرنامەی تیڤی لەسەر ڕووداوەکان دەکەن و بە بەڵگەوە باس لە سیاسەتی دووڕوویی ئەڵمانیا دەکەن و وێنەی تانکەکان لە مەیدانی شەڕ دا نیشان دەدەن. کەچی لەتەک ئەوەشدا بێ شەرمانە دەیانەوێ خۆیان لەو تەنگەتاوییە ڕزگار بکەن، بۆیەکا حکومەت بە فەرمی ھەر دەیەوێ نکۆڵی لێ بکات.\nلەلایەکی دیکەوە، ئەڵمان کە دەڵێن ئێمە چەک نانێرین بۆ تورکیا و بۆ ناوچەی قەیراناوی، مەبەستیان ئەوەیە تۆڵەی خۆیان لە ئەردۆغان بکەنەوە. دەنا گەر ئەوان مرۆڤدۆستن و داوای ئاشتی دەکەن، بۆ ھەر لە بنەڕەتدا چەک دروست دەکەن؟ ئەی بۆ نازانن چەک بۆ شەڕ و مرۆڤ کوشتنە.! دیارە ھەمان پێوەر بۆ وڵاتانی دیکەی ڕۆژھەڵات و رۆژئاوا ڕاستە.\nلەوەڵامی ئەم پرسیارە کە گەڵێ جار بەندە لێی کردوون، دەڵێن: ئێمەش دروستی نەکەین و نەینێرین وا وڵاتێکی تر ئەم کارە دەکات. دیارە بۆ سەردەمی سەددامیش ھەر ھەمان شتیان دەگوت و دەشھاتن بە سەدان ھەزار خەڵکیان دەھێنایە سەر شەقام بەناوی "نا خوێن بۆ نەوت". منیش دەڵێم ئەی ناتوانن ئێوە دەست پێشکەر بن و ببنە سەرتۆپ بۆ وڵاتانی تریش. دیارە ھەردەبێت سەرەتا یەکەم ھەنگاو لە وڵاتێکەوە دەست پێ بکات. بەڵام لەڕاستیدا ئەم وەرامەیان بۆ خۆدزینەوەیە لە ڕاستییەکان. Volker Perthes سەرۆکی "ناوەندی زانست و سیاسەت" و گەورە ڕاوێژکاری حکومەتی ئەڵمانی و ئەندامی ستاڤی نەتەوە یەکگرتووەکان لەتەک دیمیستۆڕا بۆ کێشەی سوریا، لە چاوپێکەوتنێکی دا لە رۆژنامەی تاگە شپیگلی ٢٨/١/٢٠١٨، دەڵێ: "ھەناردەی ئەڵمانی بازاڕێکی باشە، شوێنی کار مسۆگەر دەکات و توێژینەوە و پێشکەوتن بەھا پەیدا دەکەن، گەر ئەو پارچە گەورانە بەرھەم بھێنرێ". دواتر سەبارەت بەو پاسیڤیستانەی دەڵێ ئەم چەک بەرھەمھێنانە ئاگری شەڕ خۆشتر دەکات دەڵێ: "بۆ من لەم گفتوگۆیەدا توخمێکی گەوھەری دیار نییە: بەرژەوەندی ستراتیژی".\nکەواتە ئەوان بەم مامەڵە و بازرگانییە، کە ساڵانە گەشەی ئابووریان بە ملیارد یۆرۆ زیاد دەکات، بازاڕیان گەرمتر دەکەن و گەشە بە تەکنەلۆژیای خۆیان دەدەن، ھەر دەبێت بەردەوام بن. ئیدی با نەتەوەی بێ دیفاع و تەنیاباڵی وەک کورد ھەر ھاوار و داد بکات.\nشاراوە نییە، گەر بھاتایە ئەم دەوڵەتانە ھاوکار و پشتیوانی دەسەڵاتە خوێنڕێژ و دیکتاتۆرەکانی ڕۆژھەڵاتی ناوینیان نەکردایە، لەمێژ بوو کورد و گەلانی دیکە بە ئامانجی خۆیان گەیشتبوون. بۆیەکا بەرپرسیارێتی مێژوویی و مۆڕاڵی دەکەوێتە سەر شانی ئەمانیش.\nئەم کورتە پێشەکییە بۆ دەوڵەمەندترکردنی ئەم وتارەیە کە پوختەکەم لە ئەڵمانییەوە کردووە بە کوردی، لەمەڕ ئابڕووچوونی چەکفرۆشتنی ئەڵمانیا، کە ناونراوە "ئەڵمانیا مەرگ ھەناردە دەکات".


لێگەڕێن با دادگا بڕیار بدات - رۆژنامه‌ی خه‌بات\nله ئایار 12, 2021\nدەستێوەردان ئەوە نییە مۆڵەت بدرێ بە دادگا و دادوەر بڕیاری سەربەخۆی بدات و بەپێی خاڵە یاساییەکان و لەبەر سێبەری یاسا بڕیارەکانی خۆی بدات.\nدادوەر کاتێک دەتوانێت بڕیار بدات کە چوارچێوە و شێوەیەکی تاوانەکەی لا دیار و ئاشکرا بێت و بەپێی بەڵگەکانی بەردەست بڕیار دەدات، بۆیە بۆ تانە لەو جۆرە بڕیارانە تەنیا دەبێ لەڕێی کەسانی شارەزا و پسپۆڕی یاسایییەوە بێت و ئەو دەقە یاسایییانە بەپێی یاسا رەت بکرێنەوە یان رەخنەیان لێبگیرێ.\nئەوە کاری هەموو کەسێک نییە کە دەست بەرێت بۆ ئەو کارانەی کە پسپۆڕی دەوێت و کاری هەموو کەسێک نییە هەتا ئەگەر ئەو کەسە ئەندامی سەرکردایەتیی حزبێک یان سەرکردەیەکی سیاسیش بێت. لەراستیدا قسەکردنی کەسانی سیاسی و سەرەک فراکسیۆن و ئەندامی سەرکردایەتی لە مەڕ مەسەلەی دادگا و یاساکان ئەوە خۆی خودی دەستێوەردانە لە دادگا و یاسا.\nئەوانەی سزادراون لە دادگایەکی ئاشکرا و بە ئامادەبوونی نوێنەری وڵاتان و UN و رۆژنامەنووسان دادگایی کراون و پارێزەری خۆشیان ئامادەی دادگا بووە و داکۆکیی یاسایی خۆی کردووە.\nدادگای بەرایی بڕیاری خۆی داوە بە زیندانیکردنی تۆمەتباران بە شەش ساڵ و پاشان رێچکەی ئوسولیی خۆی وەرگرتووە و لەدادگای پێداچوونەوەشدا ئەو سزایانە پشتڕاست کراونەتەوە و دانیان پێدا نراوە.\nبۆیە کێشەکە لەڕووی یاسایییەوە کۆتایی هاتووە، بەڵام دەستێوەردان ئەوەیە خەڵکانی ناپسپۆڕ و نەشارەزا و بۆ مەبەستی ئاژاوە و سواڵیی دەنگ تانە لە بڕیاری دادگا بدەن و وەک ناشرینکردنی هەرێم و دەزگا دەستوورییەکانی بەرانبەر جیهان بەکاری بهێنن، کە لەراستیدا ئەمە دەستێوەردانە نەک بڕیاری دادگا.\nگەر ئەوانەی بانگەشەی سەربەخۆییی دادگا و یاسا لە هەرێم دەکەن، دەبێ ئەوان خۆیان دەست لە چەواشەکاریی و ورووژاندنی خەڵک و لەکەدارکردنی هەرێم و دادگاکانی هەڵبگرن و چیدی جەماوەر بە لاڕێدا نەبەن و واز لە دادگا بهێنن با بڕیاری خۆی بەپێی یاسا بدات.\nئەو پێنج کەسە لەسەر فەرمانی دادگای لێکۆڵینەوەی دهۆک و بەپێی مادەی (156) لەیاسای سزادانی عێراقی ژمارە (21بۆ ساڵی2001) دەستگیر کرابوون.\nئەم یاسایەش لەپەرلەمانی هەرێمی کوردستان هەموار کراوە و جێبەجێ دەکرێت و هەر بەم یاسایەش حوکم دراون.\nبابه‌تی پێشوو له په‌لامارێكی داعش بۆسه‌ر سه‌نگه‌رێكی پێشمه‌رگه له كفری پێشمه‌رگه‌یه‌ك شه‌هید بوو\nبابه‌تی دواتر پۆلیسی هه‌ولێر ئه‌و كه‌سه‌ی ته‌قه‌ی هه‌وایی له‌شه‌قامی 30 مه‌تری ده‌كرد ده‌ستگیر كرا


بە چ رێگەیەك دەبیتە كەسێكی سەرنجراكێش‌و ئاست بەرز؟\n30/07/2019 563 جار خوێندراوه‌ته‌وه\nتوێژینەوەیەك دەریخستووە كەسە سەرنجڕاكێشەكان ٪١٤ زیاتر پارەیان هەیە وەك لەكەسەكانی دیكە، لەكاتێكدا هەندێك لەمانە بنچینەكەی لەسەر ڕوخسارە، یاخود سەرنجڕاكێشان دەكرێت بەهۆی ئەوە بێت چۆن دەتوانێت گرنگی بەخۆت بدەیت‌و مامەڵە لەگەڵ خۆتدا بكەیت و لەگەڵ چ جۆرە كەسێك پەیوەندی دەكەیت.\nڤێنیسا براون مامۆستا لە زانكۆی نۆتینگهام ، توێژینەوەیەكی داناوە، كە دەردەخات بۆچی چاویلكە لە چاوكردن سەرنجڕاكێشت دەكات، ئەمەش زیاتر زانستییە و لە توێژینەكەیدا لێكیدایەوە چۆن كەسێكی ناشیرین دەگۆرێت بۆ برات پێت.\nلەهەر حاڵەتێكدا بێت، چاویلكە چاوەكان دەشارێتەوە وا دەكات نهێنییەك لەسەر كەسی لەچاوكەر درووستبكات، هەروەها چاوەكان سەرچاوەیەكی زۆر گرنگی زانیارین و هەمیشە چاوەكانت وەك مەتەڵێكی شاراوە دەهێڵێتەوە.\nهاوكات لە توێژینەوەیەك دا ساڵی ١٩٨٣ دەركەوت ئەو كەسانەی هەردوو سیفەتی پیاوەتی و ئافرەتیان تێدایە زیاتر سەرنجراكێشتر دەردەكەون.\nئەمە بۆ ئافرەتانیش ڕاستە ، پیاوان حەزیان بە ئەو ئافرەتانەیە، كە وەك پیاو رەفتار دەكەن، بەڵام بە گشتی دەموچاوی ناسكیان لا پەسەندە.\nزیادەڕۆی نەكردن لە بەكارهێنانی عەتر و سپررا، زۆر زەردەخەنە مەكە یاخود هەر پێمەكەنە، توێژینەویەك دەریخستووە كەسە بەختەرەكان سەرنجڕاكێش دەرناكەون.


ماڵپەری فیردەوس | بۆچی بە ئەبو بکریان دەوت عتیق ؟ بۆچی ئەم نازناوەی لێ نراوە ؟\nسەردێری پرسیار:بۆچی بە ئەبو بکریان دەوت عتیق ؟ بۆچی ئەم نازناوەی لێ نراوە ؟\nبەرواری دانان :2019-02-26 کۆدی پرسیار:1056\nپرسیار : بۆچی بە ئەبو بکریان دەوت عتیق ؟ بۆچی ئەم نازناوەی لێ نراوە ؟\nوەلام : عتیق ، واتە : ڕزگار ، زانایان چەند وتەیان ھەیە سەبارەت بەم ناوە :\nیەکەم : ھەندێک زانا دەلێن پێغەمبەر سەلامی خوای لێ بێت ئەم ناوە لێ ناوە ، دەفەرمووێت : (( تۆ ڕزگار بووی خوای لە ئاگر . )) .\nعائیشە خوا لێی ڕازی بێت دەفەرمووێت : ئەبوبکر ڕۆیشتە خزمەت پێغەمبەری خوا شەلامی خوای لێ بێت ، پێغەمبەر ھەر کە چاوی پێ کەوت پێی فەرموو : (( موژدە بۆ تۆ ڕزگاری لە ئاگر لەلایەن خواوە . )) .\nدووەم : ھەندێک زانا دەلێن پێیان ووتووە عتیق لەبەر جوانی ڕوومەتی .\nسێیەم : ھەندێک زانا دەلێن لەبەر ئەوەی زۆر خێرمەند بووە .\nچوارەم : ھەندێک زانا دەلێن دایکی ئەبوبکر کوڕی بۆ نەدەما و دەمردن ، کاتێ ئەبوبکری بوو ڕووی کردە کەعبەی پیرۆز و وتی : (( خوایە ئەم لە مردن ببەخشە و بیدە بە من . )) .\nزانایان دەلێن ئەگەر ھەموو ئەم ھۆکارانەش ڕاست بن کێشە نییە ، چونکە :\n(١) ئەبوبکر دەمووچاوی تابلێی جوان و درەوشاوە بووە .\n(٢) نەژادی باش بووە و لە مێژەوە خێر مەند بووە .\n(٣) لە ئاگری دۆزەخیش دەبەخشرێت بە پێی موژدەی پێغەمبەر سەلامی خوای لێ بێت بۆی .\n(٤) وە دایکیشی مناڵی کوڕی بۆی نەدەما و دەمردن ، وە دوعاشی کردووە بۆ مانەوەی ئەم کوڕە و بەخشینی لە مردن .


شوان ئه‌حمه‌د به‌راوردێـک له نێوان پارته ئیسلامیـیه‌کانی وڵاتانی عه‌ره‌ب و کوردسـتان ده‌کات\nزۆرێـک له ڕاڤه‌که‌ران به‌هاری عه‌ره‌بیـیان ناوناوه به‌هاری ئیسلامی، به‌هۆی سه‌رکه‌وتنی یه‌ک له دوای یه‌کی باڵی ئیخوان ئه‌لموسلیمین له وڵاته‌کانی تونس و میسر و لیبیا، ئه‌گه‌ری ئه‌وه‌ش هه‌یه له سوریاش ده‌سه‌ڵات بگرنه ده‌ست. هه‌ر بۆیه به‌هاری ئیسلامیـیان ناو لێـناوه.\nله هه‌رێمی کوردسـتانیش له‌گه‌ڵ زیادبوونی ده‌سه‌ڵاتی پارته ئیسلامیـیه میانڕه‌وه‌کان له پاش ڕووداوه‌که‌ی زاخۆ هه‌تا ڕاده‌یه‌ک مه‌سیحی و ئێزیدیـیه‌کان مه‌ترسیـیان له زیادبوونی ئیسلامیـیه‌کان بۆ په‌یدا بووه.\nبا بزانین هه‌تا چه‌ند ئه‌و ترسه له جێی خۆیدایه، له کاتێـکدا پارته ئیسلامیـیه‌کانی هاوشێوه‌ی یه‌کگرتووی ئیسلامی هه‌تاکو ئێسـتا ده‌رنه‌که‌وتووه که باوه‌ڕی به توندوتیژی و جیهاد هه‌بێت و وه‌ک حزبێـکی مه‌ده‌نی میانڕه‌و ده‌رکه‌وتووه.\nبۆ زیاتر تیشـکخسـتنه سه‌ر ئه‌و مه‌ترسیـیه و شیـکارکردنی ئه‌م چاوپـێـکه‌وتنه‌مان له‌گه‌ڵ شـاره‌زا له بواری ئیسلامی سیاسی نووسه‌ر و ڕۆشـنبیر شوان ئه‌حمه‌د سـازکردووه.\nده‌توانن گوێبیسـتی ده‌قی ڕاپـۆرته‌كه بن له ڕێـگه‌ی كلیـكـكردنی ئه‌و فایله ده‌نـگیـیانه‌ی سه‌ره‌وه‌ی ده‌سته چه‌پ، ماوه‌كه‌ی 6:26 خوله‌كه.


وتووێژكه‌ری باڵای ناوه‌كی ئێران و سه‌رۆكی ئاژانسی ووزه‌ی ناوه‌كی نێونه‌ته‌وه‌یی كۆده‌بنه‌وه\nچاوه‌ڕوان ده‌كرێت، وتووێژكه‌ری باڵای ناوه‌كی ئێران له‌گه‌ڵ سه‌رۆكی ئاژانسی وزه‌ی ناوه‌كی نێونه‌ته‌وه‌یی دا كۆبێته‌وه بۆ وتووێژكردن له سه‌ر به‌رنامه‌ی ناوه‌كی ئێران. ئه‌و وتووێژه‌ی نێوان عه‌لی لاریجانی ئێران و محه‌مه‌د ئه‌لبه‌ڕادعی ئاژانسی ووزه‌ی ناوه‌كی نێونه‌ته‌وه‌یی بڕیاره له ڤیه‌ننا ئه‌نجام بدرێت.\nبڕیاریشه ڕۆژی شه‌ممه، لاریجانی له‌گه‌ڵ سه‌رۆكی ڕێبازی ده‌ره‌وه‌ی یه‌کێتی ئه‌وروپا خافیار سۆلانا دا كۆبێته‌وه. ئێران نكۆڵی له‌و ڕاپۆرته ده‌كات كه وه‌زیری ناوخۆی ووڵاته‌كه (موسته‌فا پور موحه‌ممه‌دی) گوتویه‌تی ئێران 100 كیلۆگرام یۆرانیۆمی پیتێنراو و زیاتر له 150 ته‌ن گازی یۆرانیۆمی هه‌یه. ئاژانسی ده‌نگ و باسی ئێران ئه‌م ووتاره‌ی دره‌نگانێكی ڕۆژی پێنجشه‌ممه ڕاگه‌یاند به‌ڵام وه‌زاره‌تی ناوخۆیی ئێران له ڕۆژی هه‌ینی‌دا به‌یاننامه‌یه‌کی ده‌ركرد كه ده‌ڵێت ئه‌و قسانه به هه‌ڵه گێڕدراونه‌ته‌وه.\nئه‌نجومه‌نی ئاسایشی نه‌ته‌وه‌یه‌کگرتووه‌كان دوو سزای سنورداری سه‌پاندووه به‌سه‌ر ئێران دا، له به‌ر ئه‌وه‌ی ئێران ڕازی نابێت پیتاندنی یۆرانیۆم ڕابگرێت كه ده‌توانێت بۆ دروست كردنی چه‌كی ناوه‌كی به‌كاری بهێنێت.


ترەمپ راوێژکاری ئاسایشی ئەمریکا دەگۆڕێت\nسەرۆکی ئەمریکا بڕیاریدا، بەدوورخستنەوەی (هێربەرت رەیمند مکماستەر) راوێژکاری ئاسایشی نیشتیمانی ئەمریکا دانانی (جۆن بۆڵتن) لەجێگەی.\nدۆناڵد ترەمپ سەرۆکی ئەمریکا، گۆڕانکارییەکی دیکەی لەکابینەی حکومەتەکەیدا ئەنجامداو لەهەژماری خۆی لە تۆڕی کۆمەڵایەتی تویتەر بڵاویکردەوەو نوسیویەتی، بەخۆشحاڵیەوە رایدەگەینم لە (٩)ی نیسانی داهاتوووە، جۆن بۆڵتن دەبێتە راوێژکاری نوێی ئاسایشی نیشتیمانی.\nترەمپ، زۆر سوپاسی ئەو خزمەتەی کرد کە جەنڕاڵ هێربەرت رەیمن مکماستەر ئەنجامی داوە دەشڵێت، کارێکی زۆر باشی کردووە و هەمیشە وەکو هاوڕێم دەمێنێتەوە، لە (٩)ی نیسانەوە بەفەرمی دەستبەدەستکردنەکە ئەنجام دەدرێت.\nجێگەی باسە، جۆن بۆڵتن وەکو دۆناڵد ترەمپ، یەکێکە لەو کەسانەی کە بەتەواوەتی دژی ڕێکەوتنە ناوەکییەکەی ئێرانە کە لەساڵی (٢٠١٥)دا لەنێوان زلهێزەکانی جیهان و ئێراندا واژۆ کراوە، ئەوەش بەمەبەستی ڕێگەگرتن لەئێران تاوەکو چەکی ناوەکیی بەدەست نەهێنێت.\nئەوەش لەکاتێکدایە، کە(١٣)ی ئەم مانگەدا سەرۆکی ئەمریکا (ڕیکس تیلەرسن)ی وەزیری دەرەوەی لەپۆستەکەی دوورخستووەتەوە و (مایک پۆمپیۆ) بەڕێوەبەری دەزگای هەواڵگری لە شوێنی ئەو کردووەتە وەزیری دەرەوەی ئەمریکا.


چارەنووسی ئەردۆغان لەنێوان سێكوچكەی ئەمریكا و ڕوسیا و كورد\n28/08/2019 2098 جار خوێندراوه‌ته‌وه\nلە هێرشەكەی سوپای سوریا بە پشتیوانی روسیا بۆ سەر ئیدلیب، ئەنقەرە خۆی لەبەردەم مۆسكۆ بینییەوە، بۆیە ئەوانە ڕاستیان كرد، كە دەیان وت: "ڕێككەوتننامەی سوچی وەك منداڵێكی لەدایك نەبوو وایە".\nچ ئەوەی پێمان وابێت ڕێككەوتننامەی سوچی مردووە یان نا، بەڵام ئەوە ئاشكرایە ئیدلیبی دوا پەناگەی جیهادییەكانی سوریایە، كە ئێستا بووەتە گۆرەپانی جەنگی نێوان بەرژەوەندییەكانی توركیا لە لایەك و بەرژەوەندییەكانی مۆسكۆ و سوریا لە لایەكی دیكەوە.\nكەواتە ئەردۆغان لە پرسی سوریادا هەر ڕووبەڕووی ئەمریكا نابێتەوە، بەڵكو ڕووبەڕووی ڕوسیاش دەبێتەوە، ئەمەش تەڵەزگە دووسەرەكەیە، بۆیە هەرچەندە سەرۆكی توركیا خۆی بێنێت و بەرێت، جگە لە كات كوشتن هیچی دیكەی پێناكرێت.\nئەردۆغان دەزانێت ئەمریكییەكان لە كۆتایدا و سەبارەت بەناوچەی ئارامی باكوری سوریا، ویستی خۆیانی بەسەردا دەسەپێنن، بەتایبەتیش لەوەی پەیوەستە بە پاراستنی هاوپەیمانەكانی ئەمریكا (هێزەكانی سوریای دیموكراتن) لە دوژمنكاری توركیا.\nهێزەكانی سوریای دیموكرات هەر بە هێزە دەمكوتكەرەكەی داعش دەمێننەوە و لەمپەریشن لەبەردەم بەرەپێشچوونی هێزەكانی ئێراندا، ئەمەش كارتە بەهێزەكەی ئەمریكایە بۆ سازشكردن، هەر كات بیەوێت بۆ دووبارە ڕێكخستنەوەی سوریا بیخاتەگەڕ.\nلە هەمان كاتیشدا لەوانەیە ئەردۆغان پەی بەوە بەرێت، كە ڕوسەكان بە درێژایی میژوو متمانەیان بە توركەكان نەكردووە، بە تایبەتیش لەسەر دەمی فەرمانڕەوایی پارتی دادو گەشەپیدان، كە دەزانن ئامانجی گۆڕینی ڕژێمەكەی سوریایە بۆ بەرژەوەندی گروپە توندڕەووەكان.\nمۆسكۆش دەزانێت، كە ڕووبەڕووبونەوەی ئەنقەرە و واشنتۆن لەسەر ناوچە ئارامەكەی باكووری سوریا، ئەمریكییەكان تووشی گرفتی زیاتر دەكات و ڕوسیاش باشتر دەتوانێت فشاریان بۆ بێنێت.\nجا بۆ ئەوەی خاكی زیاتری لە سوریا دەستكەوێت، ڕوسیا دوا هێرشی بۆسەر ئیدلیب دەستپێكردووە، هیچ باكیشی بەو تەنگژە مرۆییە نییە، كە لێی كەوتووەتەوە.\nدوای دەمەتقێ و مشتومڕی مامەڵەی موشەكی ئێس 400ی ڕوسی، كە بووە هۆی دروستكردننی كەلێن لە نێوان ناتۆ و توركیا، بۆیە ئێستا توركیا هیچی نەماوە لەدەست بدات.\nئێستاش ڕوسیا پێی وایە سەركەوتنی هاوپەیمانە سورییەكەی مسۆگەرە، سەبارەت بە توركیا و ناوچەی ئارامیش، لە چەند كەسێكی نزیك لە سوپای توركیاوە ئەوە زانراوە، كە ئەمریكییەكان تەنیا لایەنی ڕاستەقینەی ڕێكخستنی خشتەی كاری ناوچە ئارامە پێشنیاركراوەكەی باكووری سوریان.\nهەندێك لە جەنەڕاڵە توركەكانیش بەم سەودایە دڵخۆش نین ، چونكە وای دەبینن گەرەنتییە بۆ دەستە‌بەركردنی پاراستنی یەكینەكانی پاراستنی گەلی كوردی و زاڵبوونی بەسەر ناوچەكەدا.\nتا ئێستا دۆخە لە پایتەختی توركیا گرژتر و ئاڵۆزتر دەبێت، كەمتریش باسی هێرشەكەی سوریا بۆسەر ئیدلیب دەكرێت، ئەو هەراو زەنایەی لە ئەنقەرە بەرێوە دەچێت، نیشانەی سەرهەڵدانی ناكۆكییە لە دیدگاكانی نێوان باڵەكەی ئەردۆغان، كە هێشتا پشتیوانی سوپای سوریای ئازادە، كە جیهادییەكان تێیدا باڵادەستن، باڵەكەی دیكەی پارتی گەلی كۆماری، كە گەوەروترین پارتی بەرهەڵستكاری توركیایە بە هاوكاری لەگەڵ پارتی نیشتمان، كە پارتێكی بچكۆلەیە و نەتەوە پەرستەكان توندڕەووەكان تێیدا كۆبوونەوە و خاوەن هەژموونێكی بەهێزن لە ناو سوپادا.\nئەو پارتە بچووكە داوا دەكات گفتوگۆكان لەگەڵ سوریا بە كراوەیی بهێڵدرێنەوە و سوپای توركیاش هەر لەناو سوریا بمینێتەوە، ئێستا ئەو ناكۆكییە سیاسییە ڕاستەقینە بوونی هەیە و لەوانەشە لە كۆتایدا ببێتە هۆی پێكدادانی هەردوو باڵەكە و ئەو حوكمڕانییەی ئێستا كۆتایی پێ بینێت، لەوانەیە ئەم پڕۆسەیە هیواش بەڕێوە بچێت و كات بخایەنێت و لەوانەشە پێچەوانەكەی ڕاست بێت. هەموو ئەمانە پەیوەستن بە خێرایی ڕووداوەكانی سەر شانۆی سوریا و ئەو سنورەی لەوانەیە پێی بگەن.\nلەو لاشەوە و بە زەقی بوونی كوردەكان هەستی پێدەكرێت، كە مایەی دڵەڕاوكێ و هەراسانكردنی زۆرن بۆ ئەنقەرە، دەسەڵاتی توركیاش وەك پیشەیی هەمیشەیی خۆی بە هەموو شێوازێك دژایەتی كوردەكان دەكەن.\nلە هەفتەی ڕابردووش حزبەكەی ئەردۆغان سێ سەرۆك شارەوانی هەڵبژێردراوی كوردی لە پۆستەكانیان دوورخستنەوە. لە هەلبژاردنی ئایندەش پارتەكەی ئەردۆغان و پارتی جوڵانەوەی نەتەوەپەرست ڕووبەڕووی پارتی ساڵح دەبنەوە، كە لە پارتی بزووتنەوەی نەتەوەپەرستەكان جیابوونەوە، هەردوو بەرەش دیدگایان دژ بە كورد وەك یەكە.\nئیدی ڕوون و ئاشكرایە، كە ئۆپۆزسیۆنی توركیا زیاتر لە سەركوتكارییەوە نزیكە وەك خەمی زیندووكردنەوەی دیموكراسی بێت، ئەردۆغانیش پەی بەوە دەبات، كە مادام بەرهەڵستكارە نەتەوەپەرستەكانی لەگەڵن، بۆیە هێشتا دەتوانێت دەست لە جڵەوی فەرمانڕەوایی توند بكات.\nئەردۆغان پێیشیوایە بەم هەنگاوانەی دەتوانێت پارتی گەلانی دیموكراسی كوردی لەناوبەرێت، لە ڕاستیدا ئەردۆغان لەسەر ئەم هەڵوێستە شۆفێنیانەی دەژی و ڕێ دەكات.\nتەنگژەی دووسەرەی توركیا لە سوریا، لەكارخستنی سەرۆك شارەوانییە كوردەكان، هەڵایەكی زۆری لەسەر تۆڕە كۆمەڵایەتییەكان نایەوە لە توركیادا، دیارە ئەم هەنگاوە پێشتر ئامادەسازی بۆ كراوە و ئامانج لێی داخستنی پارتی گەلانی دیموكراسییە و لێبڕاوانەش كار بۆ ئەم پرسە دەكرێت.\nئامانجێكی دیكەی توركیا شێواندنی شەقامە یان پاڵنانی پارتی كرێكارانی كوردستانەوە كە هێرشەكانی لە ناو توركیا یان دژ بە سوپای توركیا لە سوریا ئەنجام بدات. ئەمەش بوار دەڕەخسێنێت بۆ ئەنجامدانی كاردانەوە بەرامبەر كوردەكان.\nهەرچۆنێك بێت، لەكارخستنی سێ سەرۆك شارەوانییە هەڵبژێردراوەكەی كوردییەكە دژ بە وویستی هەڵبژێرەكانە (ناخب) و ئەنقەرە و پارتی كرێكارانی كوردستانیش زیاتر لە پڕۆسەی ئاشتی دووردەخاتەوە، ئومێد و هیوای گەشبینانیش لاواز دەكات بەرامبەر ئاشتی و سەقامگیری لەوڵاتدا.\nئەردۆغان و دەوڵەت باخچەلی هاوپەیمانی، تەنیا جوغزێكی بچوكیان بۆ نیازپاكی هێشتۆتەوە. ئەو هێرشەی ئێستا دەكرێتەسەر پارتی گەلانی دیموكرات كە سێیەم گەورە پارتی توركیایە، دەبێت پەیامێك بێت بۆ جیهان كە تا ئەردۆغان لە دەسەڵاتدا بێت و نەتەوەپەرستە توندڕەووەكانیش پشتیوانیبن، هیچ هەلێكی ئاشتی بۆ چارەسەری سیاسی بۆ پرسی كورد لەئارادا نابێت.\nبۆیە ناكۆكی سێكوچكەیی نێوان ئەنقەرە و مۆسكۆ و واشنتۆن سەبارەت بە ئایندەی سوریا، ڕووبەڕووبونەوەیەكی سیاسی سێیەمی لێدەكەوێتەوە كە ئەمجارە تەوەرەكەی كوردەكانی ناو توركیا دەبن.\nئێستا كاتی ئەوەیە باس لە تەنگژەیەكی سێكوچكەیی بكەین كە توركیا بە دەستی خۆی خۆی تێوەگلاندووە، بۆیە پێویستە لەسەر توركیا و سەرۆكە دەسەڵاتخوازەكەی، هەر خۆیان و بەدەستی خۆیان چارەسەری بكەن.


تۆلستۆی (Tolstoy) - بنکەی روناکبیریی گەلاوێژ :: Gelawej\nئەم بابەتە پۆلێنکراوە لە پیتی: (ت)\n- ناوى ته‌واوى: لیێڤ نیکۆلایێڤیچ تۆلستۆی - Leo Tolstoy\n- پیشه‌ى ئه‌ده‌بى: رۆماننوس و چیرۆكنوس و نوسه‌رى روسی\n- لە رۆژى 9/9/ 1828 لە گوندى یاسنایا پۆلیانا لەشاری تولا لە دایکبووە.\n- له ساڵى 1830 له ته‌مه‌نى (2) ساڵیدا دایكى كۆچى دوایى كردووه.\n- له ساڵى 1837 له ته‌مه‌نى (9) ساڵیدا باوكیشى كۆچى دوایى كردووه، بۆیه له‌لایه‌ن یەکێک لەخزمەکانی به‌خێوكراوه.\n- شارەزای زمانەکانی ئینگلیزى، فه‌ڕه‌نسى، ئه‌ڵمانى و ئیتاڵى بووه.\n- لە ساڵى 1844 چووە زانکۆی غازان بۆ ته‌واوكردنى خوێندنى زانكۆیى.\n- لە ساڵى 1847 بەر لەوە خوێندنەکەی تەواو بکات، وازی له خوێندن هێناوه و گەراوه‌ته‌وه شوێنی لەدایک بوونى و زۆربەی کاتەکانی خۆی تەرخان كردوه بۆ خوێندنه‌وه.\n- له ساڵى 1852 یەکەمین بەشی لە مێژووی ژیانی خۆی بەناوی (ساوایی) بڵاوکردۆته‌وه.\n- لە ساڵى 1852 لەسەر داخوازی خۆی چوو بۆ قه‌فقازیا و لەشەرەکانی ئەو ناوچەیەدا بەژداری کردووه.\n- چیرۆکەکانی سەردەمی منداڵی، سەردەمی لاوێەتی و ھێندێک لە چیرۆکەکانی دیکەشی سەبارەت بە ڕوداوەکانی شەری قەفقاز نوسیپەوە و لە ھەر لەوێش دەستیکردوه بە نوسینی چیرۆکی قەزاقەکان\n- ھەر لەو ساڵەدا شاعیرێکی ناوداری روسیا چیرۆکی منداڵییەکەی لەگۆڤاری (سەردەم) بڵاوكردۆته‌وه و بڵاوکردنەوەی ئەو چیرۆکە بوە ھۆی ئەوەی کە ناوبانگ دەربکات و چیرۆکەکانی دواتریش ئەو نێوبانگەی ئەویان داسەپاند.\n- دوای گەرانەوەی ڕاگوێزی سوپا کراو بۆ بەرگریکردن لە سواستۆپۆڵ چووه کریمە و ئاخوداخی خۆی سەبارەت بە گەمارۆدانی سواستۆپل لەسێ چیرۆکدا بەناوی حەکایەتی سواستۆپۆل نووسی.\n- دوای گیرانی شار چوو بۆ پێتێرزبورگ و لەوێ لەگەڵ نوسەرانی گەورەیی ئەوکاتی ۆوسیا ئاشنا بوو.\n- له ساڵى 1854 بەرگی دووەمی لە مێژووی ژیانی خۆی بەناوی (سەردەمی منداڵی) بڵاوكردۆته‌وه.\n- لە ساڵى 1856 وازی لە خزمەتی سوپا ھێناوه و دوای دوو مانگ چووه بۆ وڵاتانی فه‌ڕه‌نسا، سویسرا و ئیتاڵیا.\n- له ساڵى 1857 بەرگی سێیەمى لە مێژووی ژیانی خۆی بەناوی (لاویی) بڵاوکردۆته‌وه.\n- لە ساڵى 1859 لە شوێنی لەدایکبونەکەی خوێندنگەیەکی بۆ فێرکردن و راھێنانی گوندنشینەکان دامەزراندووه.\n- لە ساڵى 1863 دەکەوێتە داوی خۆشەویستی سۆفیا ئەندرەیڤنا دواتر ھاوسەرگیری له‌گه‌ڵدا کردووه.\n- له كۆتایى ساڵى 1863 دەستیدایە نوسینی گەورەترین بەرھەمی ئەدەبی خۆی، بەناوی (شەر و ئاشتی).\n- لە ساڵى 1869 جارێكى دیكه ھاورێ لەگەڵ خوشکەکەی بەرەو ناوەندی ئه‌وروپا چووه و لەو سەفەرەدا زیاتر خۆی بە بارودۆخی فێرکردن و راھێنان لە خوێندنگاکانی فه‌ڕه‌نسا، سویسرا، ئیتاڵیا، نه‌مسا و به‌ریتانیا خەریک کردوه.\n- لە ساڵی 1879 کتێبی (دان پێداھێنان)ی داناوه.\n- لە ساڵی 1881 (خستنە ڕوویەکی تێکڕای کتێبی پیرۆز) ی نوسیووه.\n- له ساڵى 1881 لەگەڵ بنەماڵەکەی چووه بۆ شارى مۆسكۆ و خەریکی فێرکردن و ڕاھێنانی لاوان بووه.\n- لە ساڵی 1882 کتێبی (یاسای خۆشەویستی و یاسای ھێز)ی بڵاوکردەوە.\n- لە ساڵی 1889 تا 1900 رۆمانی (ژیانەوە)ی نوسیوه.\n- لە ساڵی 1901 شانۆگەریی (لاشەی زیندوو)ی نوسیوه.\n- لە ساڵی 1901 توشى نه‌خۆشى بووه و نه‌خۆشیه‌كه‌ى زۆر ئازارى داوه تا ئه‌و رۆژه‌ى كۆچى دوایى كردووه.\n- لەکاتی پیریدا ھەموو موڵک و زەوی و زاری خۆی بەسەر جوتیارە ھەژارەکاندا دابەش کردووه.\n- ناودارترین ڕۆمانەکانی بریتین له (شەڕ و ئاشتی)، (ئانا کارنینا)یە.\n- بەڕای ڕەخنەگرانی جیھانی تۆڵستۆی بە گەورەترین نوسەری دنیا دادەنرێت و دیسان مەزنترین پیاوچاکیش بووە.\n- مەھاتما گاندی (١٨٦٩ – ١٩٤٨) پێشەوای گیانی و نیشتیمانی ھیندستان چووەتە سەردانی و گەلێک لە بیر و باوەڕی ئاشتی خوازە ئینسانییەکانی وەرگرتووە و لە وڵاتەکەی خۆیدا بەکاری ھێناوە.\n- لە ساڵی 1862 جارێكى دیكه هاوسه‌رگیرى كردۆته‌وه، له‌گه‌ڵ (ئۆفیا ئەندریغنا)، دواى (15) ساڵ له‌یه‌كترى جیابونه‌ته‌وه و هۆكاره‌كه‌شى دابەشکردنی زەوی و زار بووه بەسەر جوتیاراندا، ئه‌مه‌ش كاردانه‌وه‌ى لێكه‌وته‌وه و وەسییەتی کرد لەکاتی مردنیدا ماوەی نەدرێ ژنەکەی بێتە سەر گۆڕەکەی.\n- بەرھەمەکانی زۆر بەدڵی خەڵکەکە بوون، لە ماوەی تەنیا (4) ساڵدا (12) میلیۆن دانە لە کتێبەکانی فرۆشران و بەزۆریش لەقاڵبی چاپی سادە و میللی دا چاپ دەکران تاکو ھەرزان بفرۆشرێن و بە گالێسکە بەسەر خەڵکە خوێندەوارەکاندا دابەش بکرێن. لەڕاستیدا وەک خەڵکەکە لە بەرھەمەکانی تۆڵستۆی قایل بوون و دڵنیابوون ئەوەندە خۆی لەژیانی خێزانی خۆی ناقایل و لە ئازار و ئەشکەنجەدا بوو، لەو ھەموو خێزان و منداڵانەی تەنھا کچی بچوکی پشتگیری بوو، سکرتێری ئەدەبی و کاروباری تایبەتی بوو.\n- ئەو کتێبانەی کەلەسەر لیۆ تۆڵستۆی مەزن نوسراون له جیهاندا گەیشتووەتە (23) ھەزار کتێب و لێکۆڵینەوە.\n- ئەو گۆڤار و ڕۆژنامانەی کە لێیەوە دواون و بیروڕاکانیان شیکردونه‌ته‌وه، گەیشتونەتە (56) ھەزار گۆڤار و ڕۆژنامە.\n- ئەو کەلەپورە ئەدەبی و ڕۆشنبیریانەی کە بۆ مرۆڤایەتی بەجێیھێشتوون گەیشتووەتە (100) ھەزار بەرگی گەورە و گران.\n- لە رۆژى 20/11/1910 لە تەمەنى (82) ساڵى به نه‌خۆشى لە شارى ستابۆفى روسیا بە نەخۆشى کۆچى دوایى کردووە.\n- له ساڵى 1912 دوو ساڵ دواى كۆچى دوایى فلیمی کۆچی پیاوە گەورەکە له‌سه‌ر ژیانى بەرھەمھێنراوه.\n- له ساڵى 2009 فلیمێک لە بارەی کۆتا ساڵەکانی تۆڵستۆی بڵاوکرایەوە بە ناوی دوا وێستگە (The Last Station)، کە لە ڕۆمانی جەی یارینی باسکراوە و لەلایەن دەرھێنەر مایکڵ ھۆنمان کاری دەرھێنانی بۆ کرا و کریستۆفەر پڵەمەر ڕۆڵی تۆڵستۆی و ھێلین مێریت ڕۆڵی سۆفیا تۆڵستۆیا گێڕاوه.\nلەدایکبوون: 9/9/ 1828\nپیشە: رۆماننوس و چیرۆكنوس و نوسه‌ر


بە وێنە: دانیشتوانی ئەنبار دەنگدەدەن و هیوایان بە گۆڕانکارییە\nبەگوێرەی بەرپرسانی هەڵبژاردنی خۆجێی، رێژەی دەنگدەران لە ئەنبار له‌سه‌دا 38 بوو.\nدانیشتوانی گەڕەکی جۆلانی فەلوجە بەرەو بنکەکانی دەنگدان ده‌چن رۆژی شەممە (12 ئایار) لەژێر ئەمنیەتێکی پتەودا. [سەیف ئەحمەد/دیارونا]\nباوك و کوڕێك لە گەڕەکی جۆلانی فەلوجە بەرەو بنکەیه‌ك دەچن بۆ دەنگدان. [سەیف ئەحمەد/دیارونا]\nکارمەندانی ئەمنیی عێراق، كه لێرەدا لە فەلوجە دەبینرێن، بەنێو پارێزگای ئەنباردا بڵاوبووبوونەته‌وە بۆ دڵنیابوون لەوەی پرۆسەیەکی ئاسایی هەڵبژاردن بەڕێوەدەچێت و دانیشتوان بە سەلامەتی دەتوانن دەنگبدەن. [سەیف ئەحمەد/دیارونا]\nلە خوێندنگەی ئامادەیی فەلوجە، پیاوان لە هەموو تەمەنەکان ریزبوون بۆ دەنگدان لە هەڵبژاردنی پەرلەمانی عێراقدا. [سەیف ئەحمەد/دیارونا]\nگەنجێکی ئەنبار دەنگدەدات لە هەڵبژاردنی پەرلەمانی وڵاتەکەیدا -- یەکەمین هەڵبژاردن له‌دوای ده‌رپه‌ڕاندنی داعشەوە. [سەیف ئەحمەد/دیارونا]\nحاجی خەمیس ئەبو ئەحمەد پەنجەی بەرزدەکاتەوە، کە خراوەتە مۆری شینەوە، تا دەریبخات دەنگیداوە لە بنکەی دەنگدانی خوێندنگەی ئامادەیی جمهوریە. [سەیف ئەحمەد/دیارونا]\nژنێك دێت تا دەنگبدات لە خوێندنگەی ئامادەیی فەلوجە. ژنانی ئەنبار لەکاتی فەرمانڕەوایی داعشدا چەوسێنرابوونەوە، کە ساڵی رابردوو لە شارەکە شکستیپێهێنرا. [سەیف ئەحمەد/دیارونا]\nئەو دانیشتوانانه‌ی ئەنبار کە شەممە (12 ئایار) دەنگیاندا لە هەڵبژاردنی پەرلەمانی عێراقدا، وتیان دەنگدەدەن بە گۆڕانکاری و مافی دەنگدانیان وه‌ك دووەمین سەرکەوتن بەسەر رێکخراوی "دەوڵەتی ئیسلامی" (داعش)دا له‌قه‌ڵه‌مدا.\nهەڵبژاردنە سەرانسەرییەكه هاوکات بوو بە هیوایەکی پڕ لە وریایی بۆ عێراق، پێنج مانگ دوای ئەوەی وڵاتەکە سەرکەوتنی بەسەر داعش راگەیاند. ئەنبار دوایین پارێزگای عێراق بوو لەدەست ئەو گروپە توندڕەوە بسەنرێتەوە.\nبەڕێوبەری نوسینگەی هەڵبژاردنی ئەنبار، سەعد عیساوی، لە کۆنگره‌یه‌كی رۆژنامه‌وانیدا وتی رێژەی دەنگدان لەنێو پارێزگاکە له‌سه‌دا 38 بوو.\nفەرماندەی ئۆپەراسیۆنەکان لە خۆرهەڵاتی ئەنبار، لیوا سەعد حارس، وتی هێزە ئەمنیەکان سەرکەوتووانە توانییان پلانێك جێبەجێبکەن بۆ پاراستنی سندوقەکانی دەنگدان و دەنگدەران.\nدانیشتوویەکی ئەنبار ئاهەنگدەگێڕێت بەبۆنەی مافی دەنگدانیەوە رۆژی شەممە (12 ئایار) بە بەرزکردنەوەی دەستی به‌نیشانه‌ی سەرکەوتن، پەنجەی شایەتمانی دەردەخات کە خراوەتە مەرەکه‌بی شینەوە. [سەیف ئەحمەد/دیارونا]\nعومەر دوله‌یمی، دانیشتوویه‌كی بێکاری ئەنبار، داوای لە نوێنەران کرد کە زیاتریان بۆ بکەن.\nئەم پیاوه 27 ساڵە بە ئاژانسی فرانس پرێسی وت: "کەسێکمان دەوێت کە لەگەڵمان راستگۆبێت نەك کەسێك کە تەنیا سامانی خۆی زیادبکات."\nئەنبار ئامادەکاریده‌كات بۆ یەکەم هەڵبژاردنی دوای داعش\nئامادەکاریەکان کراون بۆ هەڵبژاردنه‌كانی عێراق، کە ژماره‌یه‌كی گه‌وره کاندیدی جیاواز به‌شداریده‌كه‌ن و دەنگدەر وکاندیدەکان خۆشحاڵن کە بژاردەیه‌كی دروستیان هەیە.\nبه وێنە: ته‌وژمێكی ئاوه‌دانكردنه‌وه شارەکانی ئەنبار دەگرێتەوە دوای داعش\nشارەوانی فەلوجە و رەمادی سەرقاڵی کارە سەختەکانیانن بۆ چاککردنەوەی شەقامەکان و درووستکردنەوەی دەزگا گشتیەکان.\nبە وێنە: ژیان لە رەمادی دەگەڕێتەوە دۆخی ئاسایی\nدوای نزیکەی ساڵێك لە رزگارکردنی لەدەستی 'دەوڵەتی ئیسلامی لە عێراق و شام'، بازاڕەکانی گەورەترین شاری پارێزگای ئەنبار لێوانلێون لە بزاوت و جووڵە.


بەفەرمى ئێڵ جى وادەى ڕاگەیاندنى مۆبایلى (LG V20)ى دیاریکرد – کەی ئای تی ئێن\nدوێنێ پێنج شەممە کۆمپانیاى (ئێڵ جى) کۆرى بەفەرمى وادەى ڕاگەیاندنى مۆبایلى داهاتووى خۆى بەناوى (LG V20) دیاریکرد.\nوا بڕیارە لە ڕێکەوتى ٦ى مانگى داهاتوو/ئەیلول لە شارى (سان فراسیسکۆ) کۆمپانیاى (ئێڵ جى) پەردە لەسەر مۆبایلە نوێکەى لاببات، لەگەڵ ئەوەشدا مۆبایلى (LG V20) دەبێتە یەکەم مۆبایل کە دوایین وەشانى سیستەمى وەگەڕخەرى ئەندرۆید (٧،٠ نوگات)ى لەسەر جێگیر کرابێت.\nجێگەى بیرهێنانەوەیە کەوا دوایین وەشانى سیستەمى وەگەڕخەرى ئەندرۆید (٧،٠ نوگات) لەم مانگەدا بۆ مۆبایلەکانى نێکسس دەوەشێنرێت بەڵام مۆبایلە نوێیەکەى کۆمپانیا کۆریەکە دەبێتە یەکەم مۆبایلى هۆشمەندى نوێ کە سیستەمى ناوبراوى لەسەر جێگیر کرابێت، بەگوێرەى دزەکراییەکانیش پرۆسێسەرى مۆبایلەکە سناپدراگۆن ٨٢٠ دەبێت و بە رامێکى قەبارە ٤ گێگابایتیش کاردەکات و خاوەن دوو کامێرا دەبێت لە دواوەیدا.\nشایەنى باسە مۆبایلى (LG V10) قبوڵکردنێکى ئەرێنى هەبوو لە بازاڕەکاندا، بۆیە کۆمپانیاکە بڕایاریدا کەوا نەوەى دووەمى مۆبایلەکە بەرهەم بێنێت بەتایبەتیش دواى ئەوەى مۆبایلى (LG G5) تووشى شکستێکى گەورە بوو لە بازاڕەکانى جیهاندا.\nبێگومان ئەگەر خوا یاوەرمان بێت، ئێمەیش وەک پیشەى هەمیشەییمان کۆنگرەکە سات بە سات ڕووماڵ دەکەین و دوایین زانیاریەکانتان بۆ بڵاودەکەینەوە، لەگەڵ (کەى ئاى تى ئێن) بن بۆ وردترین.نوێترین.خێراترین!\nتاگەکان ئەندرۆید ٧ ئەندرۆید نوگات ئێڵ جی LG V20 مۆبایل هەواڵ


مەلا بەختیار: یەكێتی پاكنەكرێتەوە دوا ساڵانی سیاسەت بەسەردەبات - تۆڕی میدیایی خەڵک\nئەندامێكی ئەنجوومەنی باڵای سیاسی و بەرژەوەندی یەكێتی ڕایدەگەیەنێت، ئەگەر بەزووترین كات، یەكێتی پاك نەكرێتەوە لە پیلانگێڕان، لە هەلپەرستان، لە دز و درۆزنەكان، لە پلە و پایەخوازان، لە خۆفرۆشان بەم و بەو دەوڵەت، بەدڵنیاییەوە، یەكێتی دوا ساڵانی سیاسەت بەسەر دەبات.\nمەلا بەختیار، ئەندامی ئەنجوومەنی باڵای سیاسی و بەرژەوەندی یەكێتی لە نووسينێكدا دەڵێت: “ئەمڕۆ چوارەمین ساڵڕۆژی كۆچی دوایی سەرۆك مام جەلالە، كۆچێك، تەنها سەرۆكێكی لـێ نەسەندین، بەڵكو لە دوای خۆی لە ڕێبازەكەی و شكۆمەندیەكەی و دەرونە فراوانەكەشی بێبەشی كردین”.\nڕاشیگەیاندووە، هەرگیز ئەو چركە ساتەی بیرناچێتەوە، كە یەكەمین جار لە (20/7/1977) لە گوندی (ماسی رۆ)ی هەكاری پێشوازیی لە جەلال تاڵەبانی كردووە، نە لەشكری لەگەڵ بوو، نە تاقە چەكێكی قورس، تەنها خۆی و گۆچانەكەی و كێوێك لە ورەی بەرزی هێنابووەوە.\nئاماژەی بۆ ئەوەشكردووە، مام جەلال ناسی، بەلاف لێدان نییە، بە بەرزكردنەوەی وێنەكانی و فرمێسكی هەلپەرستی هەڵڕشتن نییە، بەدەست بەسەرداگرتنی پێگە و پایەكەیشی نییە، مام جەلال ناسی، قوڵبونەوەیە لە فەلسەفەی سیاسی و تێگەیشتن لە چۆنیەتی باوەڕبوون بە ئازادی و دیموكراسی.\nدەشڵێت: “ئەمانە سەكۆی ئازادی دروستكراوی مام جەلال لە پاركی ئازادیدا دەبینن، بەڵام شانازیش دەكەن لەسەر ڕەخنە خەڵك سزا بدەن، چونكە باڵای زۆربەیان كورتترە لە كێلی بەرزی مامی رابەر”.\nدەقی نووسينەكەی مەلا بەختیار:\nئەمڕۆ چوارەمین ساڵڕۆژی كۆچی دوایی سەرۆك مام جەلالە. كۆچێك، تەنها سەرۆكێكی لـێ نەسەندین. بەڵكو لە دوای خۆی لە رێبازەكەی و شكۆمەندیەكەی و دەرونە فراوانەكەشی بێبەشی كردین. هەرگیز ئەو چركە ساتەم بیرناچێتەوە كە یەكەمین جار لە (20/7/1977) لە گوندی (ماسی رۆ)ی هەكاری پێشوازیم لێكرد. نە لەشكری لەگەڵ بوو، نە تاقە چەكێكی قورس. تەنها خۆی و گۆچانەكەی و كێوێك لە ورەی بەرزی هێنابوەوە.\nمەلا بەختیار؛ وردەكاریی ژەهرخواردكردنەكەی لەسەر مەزاری مام جەلال ئاشكرادەكات\nخەڵك – ئەندامی ئەنجومەنی باڵای سیاسی و بەرژەوەندی یەكێتی دوای وەرگرتنی چارەسەر لە ئەڵمانیا گەڕایەوە شاری سلێمانی و لە مەراسیمێكی جەماوەریی شایستەدا…\nمەلا بەختیار؛ شەڕی ئۆكراینا نەخشەی سیاسی بەو شێوەیەی ئێستا ناهێڵێت\n28 شوبات 2022 6.45 pm\nخەڵك – ئەندامێكی ئەنجومەنی باڵای سیاسی و بەرژەوەندییەكانی یەكێتی ڕایدەگەیەنێت ، كێشەكان لەهەڵبژاردنی پێشوو…\n13 تشرینی دووهەم 2021 3.30 pm\nخەڵك – ئەندامی ئەنجومەنی باڵای سیاسی و بەرژەوەندی یەكێتی دوای وەرگرتنی چارەسەر لە ئەڵمانیا گەڕایەوە شاری سلێمانی…


به‌ریتانیا ڕاپـۆرتێـک بڵاوده‌کاته‌وه که پـشـتڕاستی ده‌کاته‌وه ده‌یڤد کێڵی پـشـکنه‌ری چه‌کی عێراق خۆی خۆی کوشتووه\nی مانگی ده ٢٢, ٢٠١٠\nبه‌ریتانیا زانیاری نهێنی له‌سه‌ر توێـکاری ته‌رمی ده‌یڤد کێڵی شـاره‌زای چه‌کی عێراق بڵاوکرده‌وه که تیایدا پـشتڕاستی ده‌کاته‌وه ئه‌و له ئه‌نجامی بڕینی مه‌چه‌کی به ده‌سـتی خۆی گیانی له‌ده‌سـتداوه.\nئامانج له بڵاوکردنه‌وه‌ی ئه‌و زانیاریانه ئه‌وه‌یه کۆتایی به‌و گوتانه بهێنن که ده‌ڵێن ڕه‌نگه ده‌یڤد له سـاڵی 2003 دا کوژرابێت.\nوه‌زیری دادی به‌ریتانیا کێنث کلارک گوتی ئه‌و به‌ڵـگه‌نامانه بڵاوده‌کاته‌وه خه‌ڵـکی باوه‌ڕیان به لێـکۆڵینه‌وه بنه‌ڕه‌تیـیه‌که هه‌بێت ئه‌وه‌ی له سـاڵی 2004 دا گه‌یشته ئه‌و ئه‌نجامه‌ی ده‌یڤد کێڵی خۆی کوشـتووه. ئه‌و دادوه‌ری کاتی خۆی سه‌رپه‌رشتی لێـکۆڵینه‌وه‌که‌ی ده‌کرد داوای کردبوو هه‌تا 70 سـاڵ ڕاپـۆرتی توێـکاری ته‌رمی ده‌یڤد به نهێنی بمێنێته‌وه.\nڕاپـۆرتی توێـکارکردنی ته‌رمه‌که ده‌ڵێت ده‌یڤد خۆی به ده‌سـتی خۆی مه‌چه‌کی چه‌پی بڕیوه و هه‌روه‌ها بڕێـکی زۆر ده‌رمانی ئازاری خواردووه. (نیکۆلاس هه‌نت) دکتۆره‌که‌ی توێکاریـیه‌که‌ی کردووه نووسیویه‌تی هیچ شتێـک نیـیه ئاماژه بۆ ئه‌وه بکات هێرش کرابێته سه‌ری یان ته‌رمه‌که‌ی برابێت بۆ ناوچه‌ی ئۆکسفۆردشێر ئه‌و شوێنه‌ی ته‌رمه‌که‌ی لێـدۆزرایه‌وه.\nده‌یڤد کێڵی به مردوویی دۆزرایه‌وه پاش ئه‌وه‌ی ناوی وه‌ک سه‌رچاوه‌یه‌ک بۆ ڕاپـۆرتێـکی BBC هات که ده‌یگوت حکومه‌تی سه‌ره‌ک وه‌زیری ئه‌و ده‌مه تۆنی بلێر مه‌ترسیـیه‌کانی هێزی له‌شـکری سه‌دام حسێنی زۆر گه‌وره کردبوو.


چیرۆکی هاوه‌ڵانی ئه‌خدود\nنوسـه‌ر : فه‌رمان مه‌حمود پێداچـونه‌وه : پشتیوان سابیر عه‌زیز الناشر : نوسینگه‌ی ( ره‌بوه‌ی ) هه‌ره‌وه‌زیی بۆ بانگه‌واز و وشیاركردنه‌وه‌ی ڕه‌وه‌نده‌كان له شاری ڕیاز\nبه‌مه‌به‌ستی شاره‌زابوون له‌م چیرۆکه قورئانیه به پێویستم زانی ئه‌م ڕوداوه به‌ڕوونی وپوختی بخه‌ینه به‌رده‌م خوێنه‌رو وه‌ریبگێڕمه سه‌ر زمانی کوردی، چونکه زۆرینه‌مان وه‌ک پێویست زانیاریمان له‌م روداوه ڕاسته‌قینه نیه که ڕویداوه له مێژوودا، وه ئه‌م چیرۆکه به‌داخه‌وه  ئازاری مسوڵمانانی(میانمار_بۆرمای) بیرخستمه‌وه که له ئێستادا ڕویدا.\nچیرۆكه‌كانی قورئانی پیرۆز\nنوسـه‌ر : شێرزاد عه‌بدولقادر پێداچـونه‌وه : پشتیوان سابیر عه‌زیز\nئه‌م باسه له‌م خاڵانه ده‌دوێت: ١-مانای چیرۆك له قورئاندا. ٢-تایبه‌تمه‌ندیه‌كانی چیرۆكی قورئان. ٣-سودی باسكردنی چیرۆك له قورئاندا. ٤-دووباره بوونه‌وه‌ی چیرۆك له قورئاندا. ٥-چیرۆك له قورئاندا ڕاستیه نه‌ك ( خه‌یاڵ ). ٦-سوود وه‌رگرتن له چیرۆكی قورئان له بواری په‌روه‌رده وبانگه‌وازدا.\nبه‌سه‌رهاتی ئه‌و سێ كه‌سه‌ی ناو ئه‌شكه‌وته‌كه\nئه‌م به‌سه‌رهاته چه‌ند وانه‌یه‌كی تێیدایه، له‌وانه: ١-ڕێگای رزگاربوون له‌كاتی ته‌نگانه، گه‌ڕانه‌وه‌ی به‌نده‌یه‌بۆ لای خوای گه‌وره‌ودوعاكرنه‌لێی. چونكه‌هه‌ر خوای گه‌وره‌یه‌هه‌موو شتێكی به‌ده‌سته‌ووه‌ڵامی به‌نده‌كانی ده‌داته‌وه‌له‌كاتی خۆشی ناخۆشی. ٢ - نیاز پاكی وخۆیه‌كلاكردنه‌وه‌بۆ خوای گه‌وره‌له‌كاتی ئه‌نجامدانی كردوه، شوێنه‌واری گه‌وره‌ی هه‌یه‌له‌لابردنی ناخۆشی وته‌نگانه‌دا. ٣-ده‌بێت مرۆڤی موسڵمان كرده‌وه‌ی چاكی هه‌بێت له‌كاتی خۆشیدا، بۆ ئه‌وه‌ی فریای كه‌وێت له‌كاتی ناخۆشی و ته‌نگانه‌دا.\nچیرۆكی شوان و گورگه‌كه\nچیرۆكی شوان و گورگه‌كه: فه‌رموده‌یه‌كی پێغه‌مبه‌ری خوا به درێژی باس له‌و ڕوداوه ده‌كات .\nجادوو گه‌رو مناڵه‌كه\nنوسـه‌ر : عوسمان حه‌كیم\nدیمه‌نه‌كانی ئاماده بوون\nدانـراو : خالید كوری عه‌بدولرحمان ئه‌لشایع دانـراو : سولتان كوری فه‌هد ئه‌لراشد وه‌رگـێران : زه‌هیر ئه‌حمه‌د عه‌بدولئه‌حه‌د پێداچـونه‌وه : موشتاق ئه‌حمه‌د كه‌ریمی الناشر : نوسینگه‌ی ( ره‌بوه‌ی ) هه‌ره‌وه‌زیی بۆ بانگه‌واز و وشیاركردنه‌وه‌ی ڕه‌وه‌نده‌كان له شاری ڕیاز


خێزان و پەروەردەکردنی منداڵ\nخێزان دزگایەکە بۆ نوێکردنەوەو بەردەوامیدان بەڕێژەی دانیشتوان و، هەڵگری کەلتووری میللییەو، لانکەی بناغەدانانە بۆ پەروەردە و، ئامێزی بەکۆمەڵایەتی کردنی منداڵ و ئەنجامدانی چالاکییە ئابوری و بایلۆجی و دەروونییەکانە.\nخێزان لەپەروەردەکردنی منداڵدا قوتابخانەیەکی بێ وێنەیە ، ئەو خێزانانەی کە هاوسەنگی ڕادەگرن و کەشێکی خێزانی ڕێک و پێک و ئاسودەیان هەیە ، پەیوەندی ئەندامەکانیان بەیەکەوە تەندروستە و قوتابخایەکی نمونەین بۆ پەروەردەو گەشەی منداڵ.\nهەندێک خێزان بەهۆی ئەوەی ئەرکی پەروەردەییەکەی پەیوەستە بە چەند هۆکارێکی ناوەکی و دەرەکییەوە، نەیتوانیوە بە پێی پێویست پەروەردەکەی بگەیەنێتە جێ.\nمنداڵ ئەمانەتێکە لە دەستی دایک و باوکدا، پێکهاتەیەکی وای هەیە هەمو شێوەیەک وەردەگرێت، بۆیە ئەگەر تۆوی باشە لەدڵیدا بچێنی باشەو ئەگەر خراپە بچێنی خراپە بەدەست دەهێنی.!\nخێزانەکان لە پەروەردەی منداڵ و لە بەدواداچونیدا ڕێگەو شێوازی جیاوازیان هەیە، کە بەشێوەیەکی گشتی دەتوانین ئاوا ڕیزیان بکەین:\n۱-شێوازی خێزانی زۆردار و توند مامەڵە:\nفشاری زۆر زیادو دەسەڵاتی سەپێنرا، ڕەفتارێکە وادەکات منداڵ باوەڕی بەخۆی نەمێنێت و بایەخ بۆ کەسێتی خۆی دانەنێ.\nئەو دایک و باوکانەی منداڵەکانیان خەتابار دەکەن و، سزایان دەدەن و بەردەوام دەسەڵاتی خۆیانیان بەسەردا دەسەپێنن، منداڵەکانیان وا گۆش دەبن کە زوو دەست دەکەن بە گریان و، بەگشتی بێ گوێ دەردەچن و هەست بەکەمی دەکەن.\n۲-شێوازی خێزانی کەمتەرخەم و بێ باک:\nبەشێک لە خێزانەکان لە پەروەردەی منداڵدا بەڕادەیەکی زۆر گوێ پێ نەدەرو، خەمساردن و،زۆر بایەخ بە منداڵەکانیان نادەن.\nلەم جۆرە خێزانانەوە کەسی خاڵی لە خۆشەویستی و ، هەست و سۆز کزو، بێ باوەڕ بەخودی خۆی و، توڕە لە مرۆڤەکان و نەرێنی و خۆپەرست پێ دەگات، بەهۆی ئەو لە خۆبای وهاری و خۆپەرستیەوەی دەبێتە مرۆڤێک کە کەسانی دەوری خۆشیان ناوێت و چاریان ناوێ.\n۳-شێوازی خێزانی پارێزەر:\nلەڕادەبەدەر ترسانی دایک و باوک بەواتای زیاد لە پێویست کۆنترۆڵ کردن و گرنگی پێدانە.\nبەهۆی ئەمەوە لەوانەیە منداڵ زیاد لە پێویست پەیوەست بێت بەکەسانی ترو ، متمانەی بەخۆی نەبێت و کەسێکی هەستار دەربچێ.\nئەو منداڵانەی لە کەشێکی ئاوادا گەورە دەبن بوێری و لێوەشاویان نیە کە بەتەنها کارێک بکەن ، لەبەر ئەوە بەردەوام داوای یارمەتی لە دایک و باوک دەکەن، ئەمش زیان بە پێکهاتەی کەسێتی دەگەیەنێت و، دەبێتە بەربەست لەبەردەم پێگەشتوی و قۆناغەکانی داهاتووی ژیانیدا.\n٤-شێواز خێزانی ڕێپێدەر:\nشێوازی ڕێپێدەر بەو واتایە دێ کە دایک و باوک بەرامبەر منداڵەکانیان لێبوردەبن و، پاڵپشتیان بکەن و، بواریان بۆ برەخسێنن بۆ بەدیهێنانی خواست و ئارەزوەکانیان لەدەرەوەی بازنەی قەدەغەکراوەکاندا.\nئەوکات بەشێوەیەکی تەندروست دەکەوێتە سەر ڕێگەی پێگەشتن و گەشەدەکات. ئەگەر ئەم کەشی ڕێکوپێکییەی کەدایک و باوک دەیسازێنن لە ئاستێکی ئاساییدا بەدیهات ئەوا زەمینە سازێنەرە بۆ ئەوەی منداڵ متمانەی و باوەری بەخۆی ببێت و ، پشت بەخۆی ببەستێت و ببێتە کەسێکی کۆمەڵایەتی.\nدەبێ دایک و باوک بزانن کە خۆیان به چ جۆرێک مامەڵە بکەن بەو شێوەیە لە منداڵەکانیاندا دەیبیننەوە.


ڕاپۆرت: کۆریای باکوور له‌پشت هێرشه‌کانی ئینته‌رنێتی جیهانه‌وه‌یه\nدوای هێرشه ئاست به‌هیزه‌کان بۆ سه‌ربانکی به‌نگلادش و سۆنی له‌کۆریای باشوور، کۆمپانیای سیمانتک Symantec بۆ پاراستنی ئه‌لکترۆنی ووتی له‌وانه‌یه گرووپی هاکردنی کۆریای باکوور ئه‌وانه‌ی به لازارۆس Lazarus ناسراون له‌پشت هێرشه‌کانی ئینته‌رنێتی ئه‌م دوایه‌ی جیهانه‌وه‌بن که ئامانجی 31 ووڵات بوو. \nکۆمپانیاکه له‌بلاکی خۆی نوسیویه‌تی توێژه‌ره‌وان 4 به‌ڵکه داتیان ده‌سته‌کوتوه ئاماژه ده‌دات گرووپی لازارۆس له‌پشت ئه‌و هێرشانه‌وه‌ن که هه‌وڵه‌دات له‌ڕێگای پرۆگرامێک له‌کۆمپیوته‌ری قوربانیان داگرێت و کارئاسانی بۆ به‌رنامه‌ی ڤایرۆس و زیانبه‌خش بکات به‌ئاسانی بتوانێت کۆمپیوته‌ره‌کانیان هاک کات.\nتوێژه‌ره‌وه ئیریک چایین له‌مباره‌یه‌وه ده‌ڵێت ئێمه دڵنیاین گرووپی لازارۆس په‌رپرسیارن.\nلایخۆیه‌وه کۆریای باکوور ئه‌م توومه‌تانه به‌رپرسانی واشنتن و سیئۆل و کۆمپانیاکانی ئاسایشی کۆمپیوته‌ری ڕه‌تکرده‌وه که‌ده‌ستی له‌وکاره‌دا هه‌بوبێت.\nسیمانتیک ووتی هێرشه‌کانی ئه‌م دوایانه له‌ڕووی ته‌کنیک ڕێبازه‌وه زۆر ئاڵۆزتر و به‌هیزتر بوه، تائێستاش زانیاریان نیه ئه‌گه‌ر ئه‌و هێرشانه تونیبێتیان پاره‌ی زۆر بگوازنه‌وه.\nله‌ساڵی 2009دا گرووپی لازارۆس توومه‌تبارکرا کۆمه‌ڵیک هێرشی کردوه و بۆته هۆی گواستنه‌وه و بردنی 81 ملێۆن دۆلار له‌بانکی ناوه‌ندیی به‌نگلادش.\nهه‌روه‌ها توێژینه‌وه‌کان ده‌رده‌خات 104 ڕێکخراو له 31 وڵاتدا ئامانجی هێرشه‌کان بوون، زۆرینه‌یان له پۆڵه‌ندا و ئه‌مریکا و مه‌کسیک و به‌رازیل و چیلین.\nده‌زگای پاراستنی ژینگه‌ی ئه‌مریکا 100 ملێۆن دۆلار قه‌ره‌بووی شاری فلینت ده‌کات.\nڕۆژی هه‌ینی ده‌زگای پاراستنی ژینگه‌ی وڵاته‌یه‌کگرتوه‌کانی ئه‌مریکا 100 ملێۆن دۆلاری ته‌رخانکرد بۆ باشکردنی سیسته‌می ئاوی پاکی شاری فلینت له‌ولایه‌تی میشیگن. ئه‌م بڕه پاره‌یه به‌شێکه له‌تێچوونی به 200 تا 400 ملێۆن دۆلار خه‌مڵێندراوه بۆ گۆڕینی لووله‌ی گواستنه‌وه‌ی ئاوی پاک له‌شاره‌که‌دا له قڕقووشمه‌وه بۆ جۆرێکی‌دیکه زیانی بۆ ته‌ندروستی نه‌بێت.\nئه‌مه‌ش پاش ئه‌و گرفته هات که ده‌رکه‌وت هه‌زاران منداڵی ئه‌و شاره تووشی ژه‌هراویبوون به قوورقووشم بوون له‌ئاکامی به‌کارهێنانی لوله‌ی قورقووشم بۆ گواستنه‌وه‌ی ئاو له‌وشاره.\nحکومه‌تی فیدراڵی ده‌ستبه‌جێ 31 ملێۆن و 500 هه‌زار دۆلاری ڕاده‌ستی شاره‌که ده‌کات. ئه‌وه‌ی ده‌مینێته‌وه دوای کۆتایهاتنی قوۆناغی یه‌که‌می پرۆژه‌که واته 68 ملێۆن و 500 هه‌زار دۆلار دواتر ده‌درێت .\nبریاری قه‌ره‌بووکردنه‌وه‌ی شاره‌که دوای ئه‌وه هات 1700 ماڵ له‌شاری فلینت داوایان بۆ دادگا به‌رزکرده‌وه، تێدا ده‌زگای پاراستنی ژینگه به‌که‌مته‌رخوم داده‌نێن له ئاگادارکردنه‌وه‌یان له‌پیسبوونی ئاوی شاره‌که به‌هۆی بۆری قوورقووشمه‌وه. داواکاریه‌کان زیانه‌کان به 722 ملێۆن دۆلار ده‌خه‌مڵێنن.\nهه‌رچه‌نده به‌ڕێوبه‌رایه‌تی سه‌رۆک ترامپ بوودجه‌ی ئه‌م پرۆژه‌یه‌ی که‌مکرده‌وه، به‌ڵام بڕیاری خه‌رجکردنی ئه‌و بڕه پاره‌یه له‌سه‌روه‌ختی به‌رێوبه‌رایه‌تی پێشوو سه‌رۆک ئۆباما واژووی کردوه.\nبۆ هه‌ناسه‌دانی باشتر ژینگه کاریگه‌ری له‌سه‌ر شێوه‌ی لووتی مرۆڤ هه‌بوه.\nلووتی مرۆڤ به‌هه‌موو شێوه‌کانیه‌وه، گه‌وره، بچووک، پان و فراوان، لای مرۆڤه‌کان به‌تایبه‌تی له‌ناوچه‌یه‌که‌وه بۆ ناوچه‌یه‌کی‌که جیاوازن، زاناکان ده‌ڵین هه‌ناسه‌دان یه‌کێک بوه له‌هۆکاره سه‌ره‌کیه‌کانی ئه‌و جیاوزیه‌ی دروستکردوه.\nتوێژینه‌وه‌یه‌کی نوێ که له‌سه‌ر سه‌دان که‌سی ڕۆژهه‌ڵاتی ئاسیا، ئه‌فریکا و باکووری ئه‌ورپا کراو، ئاماژه‌ی به که‌شوهه‌وای ناوچه‌کانداوه، ده‌ڵێت به‌تایبه‌تی پله‌ی گه‌رما و شێ ڕۆڵی سه‌ره‌کی له‌سه‌ر شێوه‌ی لووت هه‌بوه.\nهه‌روه‌ها توێژینه‌وه‌که ده‌ڵێت ئه‌وانه‌ی له ناوچه نزم و گه‌رم و شێداره‌کان ژیاون لووتیان پانه، ئه‌وانه‌شی له‌ژینگه‌ی سارد و ووشکدا ژیاون لووتیان باریکترو بچووکتره.\nزانای بۆماوه له زانکۆی به‌نسلڤانیا ئه‌رسه‌لان زه‌یدی سه‌رپرشتیاری توێژینه‌وه‌که که له گۆڤاری زانستی بۆماوه‌دا بڵاوکراوه‌ته‌وه ده‌ڵێت ته‌سکبوونی ڕێره‌وی هه‌ڵمژینی هه‌وا له‌لووته‌وه یارمه‌تی داوه په‌یوه‌ندی هه‌وا له‌گه‌ڵ خانه‌کانی ناوه‌وه‌ی لووت به‌شێوه‌یه‌ک بێت به‌رگه‌ی پله‌ی گه‌رماو شێی بگرێت له‌کاتی هه‌ناسه‌داندا.\nده‌ڵشێت ئه‌م توێژینه‌وه‌یه پشتیوانی ئه‌و بۆچوونه‌ی ئارسه‌ر تامسن (1858-1935) ده‌کات زانای توێکاری و ئه‌نسرۆپۆلۆجیای بریتانیا که ده‌ڵێت دانیشتوانی ناوچه سارده وشکه‌کان لوتیان درێژ و باریک و ته‌نکتره به‌راورد به داینیشتوانی ناوچه گه‌رم و شێداره‌کان.\nبه‌رنامه‌ی زانست و ته‌که‌نه‌لۆجیا 03-20-2017


بەهرۆز جەعفەر: یەکێتی و ئیستیحقاق. – WtariKurd\n– Posted on 2019-03-29بابەتی: سیاسی\nبەلای «موریس دیفریجە» ەوە لە هەر شوێنێک حیزب هەبو ئەبێت وەڵامدەری پێداویستیە کۆمەڵایەتیەکان بێت. ئێ ئەوە نە چوار و، نە شەش و، نە دە ساڵە یەکێتی نیشتمانی کوردستان بە پێچەوانەی زروفی کۆمەڵایەتی و سیاسی و ئیداری هەرێمی کوردستان هەنگاو ئەنێت. پێچەوانەی پێداویستیە نەتەوەییەکان هەنگاوی هەڵگرتووە، زیندوترین نمونە کەرکوکە کە لەماوەی چواردە ساڵی حوکمی کوردو یەکێتی دا کارێکی وەها ناشیرین و پۆخڵیان لە کەرکوکدا کرد کە هیچ دوژمنێک لە مێژوودا زیانی وەهای لەو میللەتی کوردە نەداوە. بە کورتیەکەی کەسێک نییه لەم حیزبە بتوانێ لە کەسێکی تر بپرسێتەوە.\nئەم بابەتەش ئەوەندەی پەیوەندی بە ڕەوشی ناو یەکێتیەوە هەیە، ئەوە پەیوەندی بەناو یەکێتیەوە هەیەو، خۆیان چاک ئەکەن سەرچاوان، نایکەن یەک تۆز سوپاسیان ناکەین، ئەم گۆڕانکارییە ناوخۆیی و هەرێمایەتیەی بەڕێوەیە، وه قانونی زەمەن و تەبیعەت چاوەڕێی کەس ناکاو، لەسەر کەس ناوەستێت.\nبەس ئەوەنەی پەیوەندی بە ئاسایشی نیشتیمانی کوردستان و، ڕەوشی ژیانی خەڵک و فەرمانڕەوایەتیەوە هەیە، یەکێتی نیشتمانی کوردستان بەخۆیو ئەو هەموو باڵ و ماڵ و حاڵەوە زیانێکی پێش چاوی داوەو، ئەدات. چۆن؟!. ئەوە شەش مانگە « نیمە ساڵێکە» حکومەت و پەرلەمان پێک نایاو کارەکانی خۆی ناکات، شاراوە نییه بە پلەی ئیمتیاز هۆکارەکەی نا ئامادەیی یەکێتیە. ئەم حیزبە تەنها ئەڵێ « ئێمە سوورین لەسەر ئەو پۆستەو، ئەم پۆستەو، ئەوە پۆستی ئێمەیەو، ئەمە ئیستحقاقی یەکێتیەو…..». کام ئیستحقاق؟!. حیزبێکی بچوکی وەک شیوعی لە کوردستان ئەگەر بە شکڵیش بێت ئارگیۆمێنت و ڕێبازی کارکردنەکەی دیارە ئەڵێ من لەبەر ئەو خاڵانە هەم…بەس ئێستا زەرورەتی یەکێتی چیە؟!. من ناڵێم زیادەیە یان نابێت هەبێت، ئەڵێم پێمان بڵێن ئێوە بۆچی هەن و چیمان بۆ ئەکەن؟!. ئێوە چۆن چۆنی سیاسەت ئەکەن ؟!. مەسەلەن لە کوێدا یەکێتی گوتویەتی ئەمە پرۆژەی منە بۆ ئایندە تا ئێمەش وەک پرس و کاراکتەرێکی تر پاڵپشتی تەواوی لێ بکەین…\nڕەنگە ئەم حیزبە هێشتا هەستی نەکردبێت خاوەنی (21) کورسیە لە پەرلەمان، هێشتا پێی ناخۆشە پێی بڵێی بۆچی تۆ لە 51 کورسیەوە هاتویتە سەر 21 کورسی!؟. پێیان هەزم ناکرێت کەمتر لە نیوەی کورسیەکانی پارتیان هەیە…هێشتا نازانن کەرکوکیان لە دەستداوە و، سلێمانیش بەتەنها ئەوان نین!.\nڕەنگە ئەم حیزبە هێشتا نەیزانی بێت 60٪ شەست لەسەتی هاوڵاتیان بایکۆتی دەنگدانیان کردووە!؟. ڕەنگە نەیزانی بێت دامودەستگەکان بونەتە بارمتەی کوتلە حیزبیەکان. هێشتا نەیزانیوە کە بۆچی زۆرینەی کوردی کەرکوک حوکمی حەشدێکی شەعبیان پێ خۆشترە لە بونی ئەوان لە شارەکەدا !!. ڕوبەری جوگرافی قەزای دووز و خانەقین نزیکەی ڕوبەری وڵاتی لوبنانە، بایی ملیارەها دۆلار زەوی تیا فرۆشراوە لەلایەن بەرپرسەکانی حیزبەوە، ئەوە بێجگە لە نەوت کە ئێستا گەرمتر لە جاران خەریکن، ئینجاش شارەکەیان بە کەرکوکەوە خستەوە دەست هێزە عێراقیەکان !؟.\nکامە ئیستحقاقتان مەبەستە؟!. تۆزێک بەرژەوەندی تاک و خاکی کوردستان بخەنە پێش بەرژەوەندی کوتلەو کوڕو کچ و پاسەوانەکانتانەوە. یەکێتی ئێستاشی پێوە بێت خەڵک بە کرێگرتەی پارتی تۆمەتبار ئەکات، وەک بزوتنەوەی گۆڕان، بەڵام بۆخۆی پێی ئاساییە وەک چەنەها ساڵی ڕابردوو بکەوێتە خزمەتی پارتیەوە.\nتێ بی نی: دە دوانزە ساڵی ڕابردوو لەو قسەو نوسینانەی سەرەوەمان زۆر کرد، فایدەیەکی نەبو، ئەوانەی ئەوسا تا مریشکە ڕەشەیان لەگەڵ ئێمە برد ئێستا وەک کۆتەرە ئەم ڕاستیانە لەسەر ئاو ئەبینن و دانیشی پیا ئەنێن.


ماڵپەری فیردەوس | دروستە قاپی زێڕ و زیو بۆ جگەلەخواردن و خواردنەوە بەکاربهێنیت؟\nسەردێری پرسیار: دروستە قاپی زێڕ و زیو بۆ جگەلەخواردن و خواردنەوە بەکاربهێنیت؟\nبەرواری دانان :2021-10-29 کۆدی پرسیار:2454\nپرسیار: دروستە قاپی زێڕ و زیو بۆ جگەلەخواردن و خواردنەوە بەکاربهێنیت؟\nوەڵام: زانایان دەڵێن قاپی زێڕ و زیو سێ حالەتە:\nیەکەم: بەکارهێنانی بۆ خواردن و خواردنەوە، ئەمەیان حەڕامە هەموو زانایان یەک دەنگن لەسەری.\nدووەم: بەکارهێنانی بۆ جگە لەخواردن و خواردنەوە، زۆربەی زانایان بۆ ئەوە چوون حەڕامە، هەندێک زانا بۆ ئەوە چوون دروستە، باشتر وایە مرۆڤ خۆی لێ بپارێزێت.\nسێیەم: هەلگرتنی قاپی زێڕ و زیو بێ ئەوەی بەکار بهێنیت، ئەمەیان دەتوانی بڵێی مەجالی تێدایە.\nکەواتە حالەتی یەکەم زۆر تووندە و هیچ مەجالی تێدا نییە، و حالەتی دووەم سووکترە لە حالەتی یەکەم، و حالەتی سێیەم سووکترە لە هەردووکیان و مەجالی تێدایە.